text:
September 25, 2018
Chyum Mungga gaw, Karai Kasang a hkye hkrang la ai hte tsawra ai labau Laika rai nga ai. Chyum Mungga shawng na laika man kaw nna hpang jahtum laika man du hkra Kawa Karai Kasang a tsawra ai myiman hpe mu lu ga ai. Kawa Karai Kasang a tsawra ai myiman hpe Yesu hta anhte mu mada ga ai. “Yesu gaw Kawa Karai Kasang a matsan dum tsawra ai myiman re,” (MV1). Dai mungsung lam hpe Mungga hta asan sha madi madun da sai. Karai Kasang gaw Shi a asak jaw ai Mungga hte lam amyu myu hku matut mahkai nhtawm asak chyeju jaw ya nga ai. Mungga gaw anhte hkawm sa ai lam a matu pyending rai nga ai. Mungga hpe hti sumru na matu anhte hta kam sham ai myit rawng ra ai.
Karai Kasang anhte hpe saw shaga ai gaw, makam masham a ningpawt ninghpang nan rai nga ai. Shi ahpraw nsam hte bung pre hkra shinggyim masha hpe hpan da nna shaga la ai lam gaw, Shi a kaba la ai tsawra shawang myit a majaw rai nga ai (Npt.Nhp.1:26-28). Masha shagu hta Shi a tsawra ai asak rawng nga ai majaw masha shagu sari sadang rawng ai hkrai rai nga ai. Tinang hkum hte kaga masha ni hpe mung, grup yin shingra maka mahkra hpe mung tsawra hkungga, manu shadan ai hte san seng san pra ai hku asak hkrung nga sa ai gaw, Karai Kasang anhte hpe shaga la ai lam nan rai sai” (CCC 288,289).
Karai Kasang a ahpraw nsam hte bung pre hkra hpan da hkrum sai shinggyim la, shinggyim num gaw, Karai Kasang kaw nna lu la ai chyeju asak hte maren, hkawm sa let hpan da mada yawng hpe sawk sagawn, makawp maga nhtawm, rawt jat galu kaba wa hkra galaw na matu shaga la hkrum ai (Shkn.8). Ndai lam gaw shinggyim masha hte shingra masa tara ni, rap rap ra ra, nga nna myit pyaw hpa lam rai nga ai (Shkn. 93:96-99).
Sanpra ai Sarabyin Yawhan Pawlu II gaw, “Karai Kasang a hkrang sumla hte bung pre hkra hpan da hkrum ai shinggyim masha gaw, hpan da Madu a magam hta shang lawm nna shi hta nga ai shinggyim atsam hte mungkan ting na hpan da hkrum ai baw yawng a manu dan ai lam hpe sawk sagawn nhtawm, grau hkum tsup galu kaba wa hkra dang lu ai made matut galaw na matu shaga la hkrum ai rai nga ai,” nga nna tsun ai (LE 25).
Ga Shaka Dingsa hta Karai Kasang shinggyim masha hpe shaga la ai gaw, Shi jaw da ai “Ga Shaka” hpe kangka ai hte hkan shadik na matu rai nga ai. Raitim, shinggyim masha gaw kangka ai hte n hkan shadik sai. Chyum Laika hta Adam hte Ewa, Ka-in hte Abela, Noa hte hka sha-u-ing ai lam, Babel langchyi hpe jahten kau ai hpe yu jang, Karai Kasang shaga ai hta kangka rai madat mara hkan sa shatup shadik ai lam n nga ai hpe mu lu ga ai. Ndai zawn re ai lam ni gaw, Karai Kasang a ahpraw nsam myi man hpe jahten kau ai hte shingra masa, tara ni hte nhtan shai wa shangun ai majaw si hkrung si htan mungkan ga de du shang wa sai (Npt.Nhp. 3:15). Karai Kasang a yaw shada ai masing lam gaw, Shi a sak hkrung ai chyeju n-gun atsam hte Shi a hpung shingkang npu hta Shi hte rau htani htana nga na matu rai nga ai.
Shinggyim masha a hkye hkrang la ai labau gaw Karai Kasang Abraham hpe shaga la ai aten kaw nna grau dan dawng sai. Abraham hpe shi a nta, shi chye chyap hku hkau ai buga masha ni hpe kau da nna Karai Kasang ndat da ai sumtsan buga de htawt sa wa na matu hkang dat sai. Shaloi Abraham mung, Karai Kasang hpe kam sham myit kaba rawng ai wa rai nna, Shi tsun ai hte maren madat mara hkan sa shadik sai. “Karai Kasang gaw Abraham hpe, Na a buga hte na a amyu, na a nwa nta na pru nhtawm ngai nang hpe madun dan na lamu ga de sa wa su: ngai nang hpe amyu kaba shatai na we ai: nang hpe ngai shaman ya na de ai rai nna, na a amying hpe galu kaba shangun ya na we ai; nang mung shaman chyeju a nhpang tai wa na rin dai; nang hpe shaman ai wa hpe ngai shaman ya na we ai; nang hpe matsa ai wa hpe ngai matsa kau na we ai” (Npt.Nhp.12:1-3, 22: 3-18). Sumtsan buga na shi a nga shara n’nan hta Abraham hpe Karai Kasang gaw, shaman ya nna shi a amyu masha ni hpe shalaw jahtam dat sai.
Karai Kasang gaw Israela amyu masha ni hpe mayam prat kaw nna hkye mawai la na matu, Mawshe hpe shaga la nna Israela amyu masha ni hpe hkye hkrang shaw la shangun sai. “Mawshe e, Mawshe e, nga nna dai wan sumwum kata na shi hpe shaga ai.” “Ya sa wa su, nye a amyu Israel a kashu kasha ni hpe Egutu mung kaw nna sa shapraw la lu na, ngai nang hpe Hpara-u hpang de shangun dat de ai” (Pru.3:4, 10). Shawng nnan e, Mawshe gaw, Karai Kasang
shi hpe shaga la ai lachyum hpe atsawm sha n chye madat ai majaw, ninghkap tsun wu ai. Raitim, Karai Kasang gaw shi hte rau nga nga nna, shi hpe garum la na lam tsun sai. Shingrai, Mawshe hpe Shi shangun dat sai (Pru. 3:10).
Mawshe si mat ai hpang, Karai Kasang gaw Yawshu hpe shaga la ai hte Israela kashu kasha ni hpe woi zinlum nna Shi jaw ai mungdan de woi shang wa na matu lit shatsam dat sai. Mawshe hte rau Karai Kasang nga ai hte maren, Yawshu hte mung nga ai ngu nna n-gun jaw ga tsun sai (Yaw 1: 1-11).
Myihtoi ni hpe shaga la ai lam hta mung, Shi a yaw sing ai masa lam nga ai hpe mu lu ai. Myithtoi nkau mi hpe gaw kanu a hkritung hta naw rai nga ai aten kaw nna pyi Shi shaga la sai. “Ngai nang hpe ningnu a hkritung e garai n hkri, shachyaw shi yang pyi, ngai nang hpe chye ni ai; nang garai n shangai shi yang pyi, ngai nang hpe shachyoi shapra da ni ai: masha amyu ni a myihtoi tai na, ngai nang hpe aya tang da ni ai” (Yer 1:5).
Samuela hpe Karai Kasang shaga la ai hpe sumru yu jang, masha hkum dek hpe teng tawk matut mahkai nna shaga la ai hpe mu lu ai. Samuela gaw Shilo shara kaw Eli hte rau nga nga nna shana yup nga yang, Karai Kasang Samuela hpe masum lang shaga wu ai. Samuela gaw Eli shi hpe shaga ai shadu nna masum lang Eli hpang de sa wa ai. Samuela gaw Karai Kasang hpe garai n chye wu ai hte Karai Kasang mung Shi a ga Samuela hpe garai n tsun shapraw dan wu ai. Eli gaw Karai Kasang shaga ai hpe dum ai shaloi, Samuela hpe “Nang wa yup nga su; ya na lang bai shaga jang Karai Kasang e, tsun rit na mayam madat nga nngai,” ngu nna htan u, nga nna tsun dat wu ai. Samuela mung, Eli tsun ai hte maren wa yup wu ai. Karai Kasang shi hpe shaga ai shaloi, madat mara ai hte, “Madu e, tsun rit, na a mayam madat nga nngai,” ngu nna htan ya sai (1Sam 3:1-9). Karai Kasang Samuela hpe shaga ai gaw, Dawi hpe sau chya ya nna, hkawhkam shatai ai amu hpe gun hpai na matu rai nna, shi dai hpe tup hkrak galaw gun hpai sai.
Myihtoi Esaia gaw Yerusalem Nawku Htingnu hta Karai Kasang a man e akyu hpyi nga yang, shi hpe shaga la sai. Karai Kasang shi hpe shaga ai hta shi n ging n dan ai hte mara lu ai hpe dum wu ai. Raitimung, Karai Kasang gaw, Shi a malai Israela masha ni hpe sharin shaga na matu, lata la nu ai hte shangun dat wu ai. “Ngai kadai hpe shangun dat na rai ta? Anhte a matu kadai wa sa ya na ta?” nga nna Madu tsun ai nsen hpe na se ai, ngai hpe shangun dat e, ngu nna ngai htan ya ni ai” (Es. 6:1-13).
Karai Kasang myihtoi Amo hpe shaga la ai gaw, Israela mungdan a hpa-awn ningbaw ni a mung masa, sut masa, makam masham htung lailen n jaw, n htap n htuk, n jaw n tara ai lam ni hpe shading sharai ya na matu shangun dat ai rai nga ai. Amo a mungga madung hta Karai Kasang gaw rap ra tara a ningpawt re ai hte, masha amyu shagu mung Karai Kasang a man e, shinggyim ahkaw ahkang maren sha re ai lam, madang maren sha re ai lam, makam masham bungli hte rap ra tara mung, masha yawng hpe tsawra ra ai tara hte mung, jahka kau n mai ai lam sharin ya ai (Amo 9:7; 1:3, 2:16).
Karai Kasang shaga la ai gaw Mungsung lam mung rai nga ai. Kalang lang anhte n chye na ai lam ni grai byin ai. Chyum laika hta Abraham a madu jan Sara gaw, kashu kasha n lu ai maudung rai nga ai. Asak kaba sayang kasha lu na lam tsun ai shaloi Sara mani wu ai, “Ngai gumgai sayang me, kaja wa kasha lu na kun?” Myithtoi Yeremia mung, Karai Kasang shaga la ai shaloi, “Madu Karai Kasang e, Ngai ga n chye tsun nngai; ma-a ai ma naw rai nga nngai” nga nna htan ai (Yer 1:6). Karai Kasang gaw, shi shaga la sai wa hpe shi a myit hkan shatup shadik lu na matu chyeju atsam jaw da sai. Kam sham ai myit hte hkap la hkan sa na gaw anhte a lit nan rai nga ai.
Karai Kasang shaga la ai shaloi, shaga la hkrum ai wa gaw shi n byin n tai ai, mara lu ai, n-gwi ai, hkrit tsang ai hte n-gun n rawng dum ai lam ni hpe tsun ai. Ndai lam ni gaw, masha law malawng hta byin nga ai lam ni rai nna, mauhpa n rai nga ai. Raitim, dai lam ni hpe Karai Kasang hta kamsham myit kaba tawn da nna Shi a n-gun atsam chyeju hte madat mara ai a marang e awng dang lu ai. Shaga la hkrum ai wa gaw shi a akyu hte shi kam ai hku galaw na shaga la hkrum ai n re. Masha yawng a matu rai nga ai. Tinang hta n byin n tai ai hte, mara lu ai lam ni hpe dum chye nna, Karai Kasang a chyeju n-gun atsam hte sak hkrung lam a matu, rap ra tara a matu, simsa lam a matu, hpan da sai shinggyim masha yawng hpe daw jau na matu Karai Kasang shaga la ai hte shangun dat ai lam rai nga ai. Ga Shaka dingsa prat hta kadai hpe raitim, Karai Kasang shaga la ai shaloi, shi a yaw shada ai lam nga ai hpe asan sha mu lu ga ai.
Ga Shaka Ningnan hta mung hkye hkrang la ai magam bungli hpe gun hpai na matu Karai Kasang shaga la nna shangun dat ai ni nga ai. Chyoi pra ai Maria hpe Karai a Kanu tai na matu shi hpe Karai Kasang shaga la ai. Chyoi Pra ai Maria gaw Karai Kasang hpe kam sham shamyet shanat ai jan rai nna, shi a myit hta ung ang ai lam n nga ai sha Karai Kasang shi hpe shaga la ai hpe kamsham ai hte hkap la sai. Dai aten kaw nna hkye hkrang la ai magam byin tai wa sai. “Yu u Madu a mayam jan ngai rai li ai; na ga hte maren ngai hta byin wa u ga” (Lk 1:38).
Adam yan Ewa, shut pyit mara galaw ai hpang, Karai Kasang gaw shinggyim masha hpe n kaja ai tsin-yam, tsindam hta sha, kabai kau da ai n rai. “Anhte gaw tsawra ai myit hte, shi a man e chyoi pra ai ni hte mara n rawng ai ni tai wa u ga, ginding aga garai n lat yang kaw nna, shi anhte hpe Hkristu hta e, lata la mani ai” (Ehp. 1:4), nga ai hte maren, shi gaw, mara n kap, san seng san pra ai Maria hpe, tsawra myit hte mada yu nna masha hpe hkye hkrang la ai wa a kanu tai na matu shaga la sai.
Yesu Madu gaw, mungkan masha ni hpe hkye la na matu Kawa Karai Kasang shangun dat ai, Shi tsawra ai kasha rai nga nna (Yn.3:16-17), Kawa matsun madun ai hte maren hkan sa shadik shatup sai (Yn.5:36-37).
Ndai hkye hkrang la ai magam hpe matut gun hpai na matu Yesu Sape ni hpe shaga la nna shanhte hpe matsun madun da sai. Shi a Sape tai ai gaw shi hpang hkan sa ai sak hkrung hkawm sa lam rai nga ai. Simun, Andrew, Yaku hte Yawhan ni gaw nga hkwi ai ni rai ma ai. Shanhte hpe “Ngai kaw hkan marit; masha hpe hkan hkwi na masha, ngai nanhte hpe shatai na made ai,” ngu nna shanhte hpe kabu gara shiga hkaw tsun na matu shaga la sai (Mk 1:17; Mt. 4:19; Lk. 5:10). Shanhte mung arai mahkra hpe kau da nna, Yesu kaw hkan nang sai. Yesu gaw shanhte a prat maka mahkra hpe galai shai kau ya sai. Yesu hpang hkan nang ai gaw asak aprat hpe ap nawng ai lam rai nga ai.
Masha ni a man e mara kap ai nga nna Hparashe ni n hkap la ai Levi, kang hta ai wa hpe mung Yesu shaga la sai. Kanghta ai sum makau hku lai sa wa yang, Yesu gaw Mahte hpe grai azi yu wu ai. Shing rai yu ai gaw, matsan dum tsawra ai majaw rai nga ai. Sape tai na matu, sape ni ninghkap nga ai kaw na, shi hpe Yesu lata la sai. Shi gaw arai yawng mayawng hpe kau da nhtawm Yesu kaw hkan nang wa ai (Lk. 5:27-28).
Hkristian ni hpe hkan sat hkawm ai Pawlu hpe mung shi hpang hkan nang na matu, shaga la nu ai. Pawlu gaw Damasku mare de Yesu hpang hkan ai ni hpe jahkrit shama ai hte sat kau na matu sa wa ai shaloi akajawng sha lamu de na nhtoi tu pru wa ai. Shi mung, ga de kadang taw mat ai hte Madu shi hpe shaga ai nsen hpe shi na dat wu ai (Kasa 9:1-9). Shi hpe shaga la ai lam gaw laklai ai, shi a prat hpe galai shai ya shangun ai hte maigan amyu masha ni hpang de sa nna Kabu Gara Shiga hkaw tsun na matu rai nga ai. Myihtoi Yeremia zawn, shi n shangai ai aten kaw nna Karai Kasang lajang da ai hte shaga la ai lam hpe Galati masha ni hpe sakse hkam mu ai. “Dai Kasha a Kabu Gara Shiga hpe maigan amyu ni hpe hkaw tsun dan u ga, nye nu a hkritung nna pyi ngai hpe san tawn da ai Karai Kasang gaw Shi a chyeju a majaw ngai hpe shaga la nna shi Kasha a lam ngai hta shapraw dan na ra nga ai. Shaloi jang, ngai hkum shan yan, sai hpe bawng yu nngai n rai” (Gal. 1:15-16). San Pawlu zawn anhte Kabu Gara Shiga hpe hkaw tsun sakse hkam na matu Yesu shaga la ai. Karai Kasang shaga la ai lam hpe anhte shinggyim masha ni a myit nyan hpaji hte n dep lu ai. Anhte shinggyim masha ni myit ai lam hte Karai Kasang myit ai lam grai shai nga ai.


c: text/html

text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Nai Sha Nna Lu La Mai NaHkam Kaja Lam Akyu Ni
Nai hpe mungkan mungdan shara law law hta hkai sha ai hpe mu lu nga ai. Anhte Myanmar mungdan masha ni law law mung nai hpe e ladat amyu myu hku nna lusha jai lang nga ga ai re. Dai hta e anhte wunpawng myusha ni gaw shat mai ntsin shadu ai shaloi madung jai lang ga ai rai nga ai. Dai zawn anhte galoi mung sha taw nga ai nai gaw hkam kaja lam akyu law law hpe mung jaw ya lu ai lusha langai rai nga ai.
Nai hta e hkum hkrang hpe akyu jaw ai mawm dat, carbodydrate, shingra sau dat, moega-3 fatty acid, omega -6 fatty acid, protein dat, vitamin A, vitamin C, calcium, hpri dat, magnesium, phosphorus, potassium, sodium hte selenium dat ni rawng ai lam chye lu ai. Nai sha nna lu la mai na hkam kaja lam akyu ni hpe sawk sagawn tam hti hka ja yu ai shaloi ( 1 ) Cancer ana nbyin hkra makawp maga ya lu ai – nai hta e vitamin A, vitamin C hte antioxidant dat ni grai madang tsaw ai hku rawng ai re majaw hkum chying n gun hpe sharawt ya lu nna cancer hte seng nna hkrit tsang ra ai free radicals ni hpe la jasan shatsai kau ya lu na atsam nga ai. Nai hta rawng ai Cryptoxanthin gaw sinwawp cancer hte n gup cancer byin wa lu ai hpe makawp maga shayawm kau ya lu ai. Dai majaw nai gaw cancer ana nbyin hkra makawp maga ya lu ai lusha kaja langai hta lawm nga ai. 2) jitdwi saidwi ana nbyin hkra makawp maga ya lu ai – nai hta rawng ai mawm dat gaw hkum hkrang kata insulin hte glucose dat ni shapraw ai hpe sharap shara reng hkang ya ai majaw jitdwi saidwi byin wa lu masa nga ai hpe shayawm kau ya lu ai. Dai majaw nang hta e jitdwi ana lama nga ai rai yang mung grai tsang ra ai madang de du hkra jumdwi dat tsaw lung wa ai, shing nrai mala la yawm hkrat mat ai lam nbyin hkra makawp maga ya lu nga ai. 3) Salum hkam kaja ai – nai hta rawng ai potassium dat gaw sai lam lasa hte salum sai lam lasa ni hpe dip kamyet abyip ai lam shayawm kau ya ai rai nna maju lasa a magam bungli hpe madang sharawt ya lu ai majaw bawnu a magam bungli hpe mung grau kaja shangun ai.
4) myi hkam kaja ai – nai hta e beta carotene, cryptoxanthin hte antioxidant ni rawng ai majaw myi maju lasa cell ni hpe free radical a gasat ai hpyen kaw na makawp maga ya lu nna myi maju lasa n gun rawng ai akyu hpe jaw ya lu ai. 5) sai shan hkam kaja lam hpe akyu jaw ai – nai hta rawng ai vitamin E hte vitamin A ni a majaw shan, hpyi nsam ni pri madi kang tsawm ai akyu hpe jaw ya lu ai re majaw nai hpe shan, hpyi hkam kaja lam a matu mung sha ya na kaja nga ai. Dai vitamin dat ni a majaw hpyi hta na cell ni hkam kaja hkra akyu jaw ai hte ningma machyi yang mung lawan ai hku mai tsai shangun lu ai, myi man shan tsawm nra ai,ateng apang rai mang ai hpe shayawm kau ya lu ai, hpyi nyip dumrit kapum ai hpe shayawm kau ya lu ai hte shan madi kang tsawm ai akyu ni byin lu ai majaw shan nsam hkam kaja tsawm tsi lusha langai mung rai nga ai. 6) hkum chying n gun kaja ai – nai sha ai gaw machyi makaw ana ahkya ni ndu shang wa hkra ning hkap hkam jan lu na hkum chying n gun hpe mung kaja shangun ai rai nga ai. Vitamin C grai law rawng ai majaw sai hpraw di cell ni grau shabyin lu hkra jasu alun ya nna ana ahkya byin wa lu ai kaw na ning hkap shingdang kau ya ai. Dai sha n ga antioxidant a majaw salum ana hte cancer ana ni nbyin wa hkra mung makawp maga ning hkap ya lu ai.
7) Sai ginrawn lam kaja ai – nai hta rawng ai hpri dat hte magri dat ni gaw sai n gun yawm ai lam nbyin hkra makawp maga ya nna sai ginrawn gayin hkawm ai lam kaja hkra madung akyu byin shangun nga ai. Dai dat hpan lahkawng yan gaw sai hkyeng di cell ni shapraw lu na matu grau madung rai nga ai majaw sai n gun kaja ai akyu hpe jaw ya lu ai. 8) lusha rin n gun kaja ai – nai hta e shat kan hte shat lam pu ni hkam kaja lu na matu akyu jaw ai mawm dat grai madang tsaw ai hku rawng ai. Mawm dat gaw pu shamu shamawt n gun hpe kaja shangun ai re majaw lusha rin n gun grau kaja nna kan sa man ai akyu jaw ya lu nga ai. Dai majaw nai shat mai sha ai gaw sha mu ai majaw sha nrai, hkam kaja lam akyu law law hpe mung hkam la lu mai ga ai re. Raitim tsawra ai shiga madat ni nai sha ai shaloi sadi ra ai mang hkang langai mi nga ai hpe mung chye tawn da na ra ga ai. Dai gaw calorie law rawng ai lam rai nga ai. Nai gram ( 100 ) hta calorie ( 112 ) rawng ai majaw hkum num nak shayawm jahkrat mayu ai masha ni a matu chyawm gaw myit yu ra ai lam langai re. Calorie grai law rawng ai re majaw shadawn sharam n nga ai sha grai law sha ai rai jang hkum num nak rawt, hpum jat ai lam byin wa lu nga ai.Raitimung shadawn sharam rai nna ramdaw madang sha sha ai rai yang gaw lu la ging ai hkam kaja lam akyu ni hpe hkam la lu na ga ai re ngu anhte galoi mung sha taw ai nai a hkam kaja lam akyu ara hte seng nna garan kachyan ya dat lu ga ai.
By - Julia Ja Ing

robotstxt: allowed

filter: keep


text:
January 18, 2022
What is Peace?
DOCAT [274 – 275] Simsa ai ngu ai gaw hpa rai ta?
Simsa lam ngu ai gaw, ga gaduk kata kaw jahkrum bawngban la ai hpe n ngu mayu ai. Dai hta n ga, saboi ku n tsa kaw, ga shaka da, hpang ai hpe mung n ngu mayu ai. Ntsa na yu hkrat ai simsa lam gaw galoi mung shinggyim masha langai hte langai a salum kata kaw nna hpang wa ai; dai kaw nna chyam bra wa ai rai nga ai. Akyu hpyi ai hte Karai Kasang a Mungga madat la ai Hkristan masha langai gaw shi hkum shi hta, simsa ai lam lu la da sai. Karai Kasang a shaman chyeju hpe jahkrat jaw ya ai Sakramentu ni hkam la na mung grai ahkyak nga ai, grau nna mara raw ai sakramentu gaw, simsa lam a jet a sakramentu rai nga ai. Kraw kata na simsa lam hpe shawng nnan lahkam hkam nna, dai hpang tinang a htingbu wa hpe tsaw ra ai myit hte hkrum ai shaloi simsa lam lu la nga ai. Langai hte langai simsa ai hte nga lu na matu mara dat ya nna bai hku hkau mayu ai myit masa hta lai nna, kaga ladat n nga sai. “Na shabyi maga mi bye ai wa hpe, maga mi naw ja ya u” (Lk 6:29). Dai majaw Na a ngwi pyaw sim sa ai lam gaw, dinghku kata e mung, manaw manang ni a lapran e mung, shawa hpawng shangwang hta mung, htoi kabrim nga u ga.
“Simsa lam hpe shabyin ai ni gaw A LU ma ai: kaning rai nme law, shanhte hpe, Karai Kasang a kasha ni, ngu nna shamying na ma ra ai.” Mt 5:9
“Madu wa hte madu jan dang rang hkat ai zawn re ai gaw , galoi mung byin chye ai lam re: Galoi mung byin nga ai re. Raitim, ngai hpaji jaw mayu ai gaw: simsa lam hpe shawng n galaw ai sha, lani mi na nhtoi hpe hkum jahtum kau u!” nga nna, Wa sarabyin Francis gaw 2014 ning Sept. shata 14 ya shani, kun dinghku de ai ni a matu Missa hkungga nawng ya ai shaloi tsun shadum lai wa sai.
Majan n nga ai hpe simsa ai ngu nna masha law law sawn la ma ai; masha n kau gaw h
pyen lahkawng a lapran e hkam sharang nna nga lu jang simsa ai ngu sawn la ma ai. Ndai mahtai lahkawng yan n hkum tsup shi ai re.
Simsa ai ngu ai gaw hkrang (tara) shim ai, ngang grin ai, grau lachyum sung ai hku tsun ga nga jang, Karai Kasang a hkrang (tara) hta ngwi pyaw ai, myit dik ai ngu ai re. Ndai simsa ai lam gaw anhte a bandung re. Karai Kasang ra sharawng ai hku asak hkrung nga sa nna, mungkan hta tara rap ra ai, tsaw ra ai, bungli ni galaw ai hku nna Karai Kasang ra sharawng ai simsa lam lu la nga ai.
Ding hpring ai, myit kaja ai, teng man ai hpe galoi mung tam ai , manaw manang ni a matu tara rap ra ai hte nga mu nga mai ai hpe shakut ya ai, madu a matu n myit ai sha, tsaw ra ai tara hte hkaw
m sa ai. Shinggyim masha yawng a ahkaw ahkang hpe madi shadaw ya ai hte, lam shagu makawp maga ya ai rai jang, anhte Karai Kasang a npawt nhpang yaw shada ai hpe hkan shatup ai rai nga ai. Dai gaw simsa ai lam hta hkawm sa hpang wa sai rai nga ai.
Wa Sarabyin Yawhan Paulu II 1995 ning Philippines mungdan Manila mare kaw Ramma nhtoi poi galaw ai shaloi tsun shana ai gaw, “Ramma ni gaw htawm hpang na myit mada shara a npawt nhpang rai nga mit dai. Nanhte ramma ni a tsawm ai labau bandung du lu na matu, tsaw ra ai myit, kah
pu kanau myit, gahkyin gumdin ai myit rawng ai htunghking hpe gaw gap mu.” Nga nna tsun shana ya sai.
Pope St. John Paul II, World Youth Day 1995 in Manila
Wa Sarabyin Pawlu VI tsun shana ai hta, “Simsa ai ngu ai gaw atsam rawng ai ni a lapran e majan n nga ai sha, majoi mi shatsawm shara da ai lam n rai nga ai; Karai Kasang jahkrat da ai tara hte maren masha ni a lapran e tara rap-ra ai hkrang maga de shani shagu n-gun dat sa wa ai hpe, simsa ai ngu mayu ai re.
Dai majaw Majan n nga jang simsa nga ai ngu n sawn la ai sha, majan byin nga ai lapran e myit kraw kata simsa ai lam law law lu la mai nga ai. bai masha n kau gaw hpyen lahkawng a lapran e hkam sharang nna nga lu jang simsa ai ngu sawn la ma ai. n dai mung sim sa lam ajet n rai nga ai. Karai Kasang jaw ya ai simsa lam ajet gaw, shinggyim masha langai hte langai a salum kata kaw nna hpang wa ai; dai kaw nna chyam bra wa ai rai nga ai. Akyu hpyi ai hte Karai Kasang a Mungga madat la ai Hkristan masha langai gaw shi hkum hta shi, simsa ai lam lu la hpang wa sai rai nga ai.
Shawa the seng ai Kahtawlik Nawku hpung a matsun laika,. Wa Sarabyin Francis., 2016


text:
Wunpawng Mungdan Shanglawt Rawtmalan Yungwi mahkawn hte amyusha mahkawn law law ka shalat lai wa sai Yungwi Shagan Lat Du Up Jum Usa, Hpaula Awng Gam asak (78) ning gaw 2021 December (27) ya shani hkying (12:27)Pm aten mungkan ga na machyi makaw ana ahkya hte, Madu Yesu hta yup pyaw ban sa mat wa sai re.
Du Kaba gaw lai wa sai 1963 ning kaw nna Wunpawng Mungdan Shanglawt Hpyen Dap hta magam gun hpai ai rai nna, Shanglawt Masa Gat Hkai Dap Matsun Du lit hpe gun hpai let, 2015 ning hta KIO Magam gun ladaw (50) ning hpring shagrau sha-a ai hpe mung hkamla lu sai re.
Shi a hkum tsawp moimang hpe December (28) ya shani hkying (10:00) aten, Munglai Hkyet dum nta kaw akyuhpyi makoi mayang na re hpe chye lu ai.


text:
Laiza Muklum kata gunrai dut ai ni yawng Myen gumhpraw hte sha dut jaw ra na lam Laiza Muklum Uphkang Rung Mungchying Uphkang Dap, Wunpawng Mungdan Shanglawt Asuya kaw na August 19 ya shani n dau dat sai.
Dai n dau laika hta, KIO asuya uphkang ginra jarit mayan hta Covid ana a majaw jarit pat da ai hte mung masa mayak manghkang ni a majaw, gumhpraw manu hkrat nna, Miwa Yuan gumhpraw shang wa ai lam n nga,taw mat wa sai hpang grau yak hkak dut dang wa ai majaw, hkyam sa lu ai made hkyam sa lu na matu yaw shada let, gat dut ai ni hkan sa ra na lawng lam 5 hte n dau da ai rai nga ai.
Dai n dau hta madung hku nna, Tinang ginra shang wa ai gun rai ni yawng hpe Myen gumhpraw hte sha tawt sawn dut ra na rai nna, Miwa gumhpraw manu shakap tawt sawn dut ginlen ai lam tsep kawp n galaw lu na tsun da ai.
Bai Miwa mungdan kaw na dan tawk mari jashawn dut ginlen nga ai kunrai ni hpe gaw Miwa gumhpraw/ Myen gumhpraw hku tawt sawn nna dut ginlen mai ai rai tim, tinang gat lawk a gumhpraw galai manu (exchange rate) hta n jan ai sha tawt sawn la ra na lam, n dau da ai.
Maga mi de, ndai zawn mayak ni majaw, 2021 June kaw na, Kongsi matsun the maren, Muklum kata htaw jashawn ai gunrai ntsa hkanse hta ai hpe manu shayawm kau sai zawn, ningpawt madung lush ani kawn ahkan hkanse hta ai lam hpe mung ya ten du hkra nhtoi nmasat dawm jahkring da ai lam hpe mung mu lu ai.
Laiza Muklum kata na hpaga yumga galaw nga ai, Manam Jarawp, Hotel, Lu sha seng, Store seng ni, Mawdaw, Cycle gram/ rung rai dut seng, Computer laika shatsawm seng, Tsi jaw gawk hte Tsi mawan dut seng, Bu Hpun palawng dut/ jak chywi seng, Tsawm shakya seng ni, Jak sau dut seng ni hte nta gawk/ seng gawk shap sha ai ni yawng, lahta na ndau hpe hkan nang hkansa na matu tsun da ai.
Dai zawn n dau da ai lam hpe hkan nang hkan sa ai lam n nga ai gadai gara gat seng hpe rai tim, mare ninghtawn gawn hkang rung shing n rai uphkang rung ni kaw na ja ja ahkyak la sa wa na lam n dau da ai re.


text:
Jinghpaw mung jarit, Sagaing ginra Phone hte Internet pat da ai mare kaba ni de ndai laman, Myen hpyendap kaw nna hpyen n gun la ba htaw bang da ai majaw, majan grau kaba wa na hkyen nga ai lam, ginra masha ni tsun ai re.
Sagaing ginra kata KawLin, PinLeBu, WunTu maga de madung tawn nna, Myen hpyendap gaw ginra jasan jaseng galaw ai gabaw hte, Pin Le Bu, Kaw Lin sinna hkran de hpyen n’gun (500) jan nam kata hku nna, ndai laman htu shadut lung wa ai re.
Dai zawn, Myen hpyen dap ni shadut lung wa ai majaw, dai ginra hkan na mare kahtawng 10 jan hprawng koi yen mat ai lam na chye lu ai.
Matut mahkai internet, phone line pat da hkrum ai mare kaba ni hpe madung tawn hpyen n’gun jat nga ai lam hta, grau nna KawLin, WunTu, BanMawk, Pin Le Bu ndai mare kaba 4 hta pyi, Myen hpyen n’gun 2,000 jan du nga sai hpe chye lu ai.
Bai nna Hpyen maw daw ni mung shani shagu shang nga ai lam, dai ginra ndai laman hpyen maw daw 100 jan du nga sai lam chye lu ai. Ban Mawk kawn Pin Le Bu maga de wa ai Shara nam kata kaw mat mat ai re lam mung matut nna chye lu ai.
Sagain Taing kata September (22) ya kawn (27) ya laman Wunpawng Mungdan Shanglawt Hpyendap KIA, PDF hte gasat poi byin ai hta myen hpyen ni marai (70) ram si ai lam nga ai hpe chye lu ai. September (26) ya shani, Wan Be Im kaw hpyen nbungli hte wa gasat ai lam nga ai hpe mung chye lu ai.
Bai October praw 1 ya shani Kathar kaw nna Indaw de wa ai mawdaw hpe KIA hte Katha PDF ni bawm the hkap gasat ai hta Myen hpyendap maga marai 30 yawm htum hkrat sum ai lam NUG asuya makawp maga hkringmang dap kaw nna ndau tawn ai re.
Ya ten, Sagain ginra Internet hte Phone hpe Myen hpyendap kaw nna di da ai majaw, dai ginra Myen hpyen yen ni a ra kadawn lam kata lam hpe tang madun lu na matu yak hkak nga ai re.
Sagaing ginra gaw, Jinghpaw mung de Myen hpyen n gun htaw shalai ai lam hta nga ai re majaw, galoi raitim majan grau kaba mai wa ai lam gin masha ni tsun maram nga ma ai re.


text:
Modlitby v Kačin (jinghpo, ကချင်ဘာသာ)
autorenewMapa se načítá
Mluvčí mimo obvyklou zónu rozšíření jazyka
Líbí se vám tento projekt? Podpořte jej darem přes PayPal!
Kačin (jinghpo, ကချင်ဘာသာ)
add_circle_outline Církev: Římskokatolická církev
translate Informace o jazyku:
- Jazyková rodina: Sinotibetská
- Wikipedie: Kačin
- Ethnologue: Kačin
import_contacts Původ textu: Text pochází z oficiálních cíkrevních zdrojů.
Znamení kříže v Kačin (jinghpo, ကချင်ဘာသာ)play_circle_filled
Otčenáš v Kačin (jinghpo, ကချင်ဘာသာ)play_circle_filled
Na a mying ningsang chyoi pra nga lit ga,
Na a mungdan du wa ru ga,
lamu tang hta Na a myit dik nga ai hte maren,
ga ntsa e mung dik wa u ga.
Shani shanang anhte ra ai lusha dai ni anhte hpe jaw rit.
Masha ni anhte hpe shut ai mara anhte raw kau ya ai zawn,
anhte a mara hpe mung raw kau ya rit.
Agung alau nga ai de anhte hpe n du shangun ai sha,
n kaja ai lam hta na shaw la rit law.
Amen
Zdrávas Maria v Kačin (jinghpo, ကချင်ဘာသာ)play_circle_filled
Nang hte Karai Wa nga ai,
Num mahkra hta nang a lu ndai,
Na s hkritung na Kasha Yesu mung a lu nga ai.
Chyoi Pra ai Maria, Karai a Kanu, ya mung, si na aten hta mung,
anhte shut hpyit ai ni a matu akyu ara hpyi ya rit.
Amen
Sláva Otci v Kačin (jinghpo, ကချင်ဘာသာ)play_circle_filled
Shawng ningpawt na hte maren, ya mung, htani htana hkungga shakawn nga u ga law.
Amen
Apoštolské vyznání víry v Kačin (jinghpo, ကချင်ဘာသာ)play_circle_filled
lamu hte ga hpe hpan da ai,
Kawa Karai Kasang hpe ngai kam sham ai.
Shi a Kasha shingtai, anhte a Madu Yesu Hkristu hpe mung kam sham nngai.
Dai Hkristu gaw Chyoi Pra ai Wenyi a atsam hte Hkawnsek Maria hta na-um nasin rai nna shangai wa sai.
Punsiu Pilatu a lak htak e yubak hkam sai,
Wudang ntsa e si hkam nna lup kau hkrum sai.
Katsan ga de yu sa nhtawm,
masum ya nhtoi hta si ai ni kaw na bai hkrung rawt sai.
Sumsing lamu de lung wa nna mahkra dang chye ai Kawa Karai Kasang a hkra maga e hkaw dung nga ai.
Si ai hte hkrung ai ni hpe jeyang dawdan na matu hpung shingkang hte Shi bai du sa na ra ai.
Chyoi Pra ai Wenyi hpe mung ngai kam sham ai.
Chyoi Pra ai Kahtawlik Nawku Hpung,
Chyoi pra ai ni yawng Hkristu hta jawm pawng nga ai,
shut hpyit mara raw ya ai masha a hkum hkrang bai hkrung rawt na ra ai,
htani htana asak nga ai,
ndai lam ni yawng hpe ngai kam sham ai law.
Amen
Nicejsko-konstantinopolské vyznání v Kačin (jinghpo, ကချင်ဘာသာ)play_circle_filled
Sumsing lamu, ginding aga, mu lu ai hte n mu lu hpe, Shi hpan ai ngai kam sham ai.
Langai sha re ai Madu Yesu Hkristu, Karai a Kasha shingtai mung nga ai.
Ginding aga n lat Kawa kaw nna prat wa ai.
Karai na Karai, Ninghtoi kaw na Ninghtoi, Karai majing na Karai majing, hpan n hkrum prat wa ai, nga manga hpan ai Kawa hte atai langai sha Shi jawm pawng,
anhte a matu mara, anhte hpe hkye hkrang la na nga, lamu na yu wa sai.
Chyoi praai wenyi hte, Hkawnsek Maria hta na-um nasin wa nna, masha tai wa sai rai.
Anhte a matu jen da mung hkrum sai.
Du Pilatu npu e zingri ai hkrum, lup kau sai.
Chyum ga hte maren masum nhtoi hta Shi bai hkrung rawt wa sai.
Lamu de lung wa nna, Kawa hte rau hkaw dung nga ai.
Si ai hte hkrung ai ni hpe jeyang na matu, hpung shingkang hte bai du sa na ra ai, Shi a mungdan htum mat na n rai.
Kawa hte Kasha kaw na pru wa ai, asak ningnan jaw ai, Madu re ai Chyoi Pra Wenyi mung nga ai.
Shi hpe, Kawa hte Kasha rau, maren ren nawku ai, rau mung Shi hpe shagrau ai, myihtoi ga hku Shi hkaw da sai rai.
Kasa ni hte rau matut manoi, Chyoi Pra ai Hpung langai sha kanang mung nga.
Mara ni hpe shatsai kau ya ai, Kashin Kamun lam hpe ngai kamsham ai.
Si ai ni mung bai hkrung rawt wa na hpe ngai la nga ai.
Hpang na prat hpe mung ngai la ai law.
Amen


text:
Laiza kaw nga ai mungshawa ni hpe Covid-19 ana masum lang dabat jep ai hta August (23)ya shani marai (7) kaw ana bai jep mu jat ai lam nga ai.
“Anhte lahkawng ya ngu na August (22) ya, (23) ya kaw Laiza grup yin tsi jep yu ai shaloi shinggan na masha ni yawng gaw Positve pru ai nnga sai, yawng Negative rai sai, mani mu ai gaw mi shawng e Shanan Boarder kaw jep mu ai Positive ni hte rau nga ai, hkamja lam masam maram hkamla ai ni kaw jep mu ai re” nga nna Ginjaw Covid-19 ana zinli makawp ninghkap komiti ningtau ningbaw Dkb Nhpang Naw Bu tsun ai.
Ginjaw Covid-19 ana zinli makawp ninghkap komiti kaw nna gaw Laiza ginra hpe Covid tsi jep ai masum lang jep ngut ai mahtai hta hkan na ana hkoi san ai ten she Lockdown dawm ya na matu masat da ai re.
“Lockdown hpyan gaw hpyan na re, hpyan ai nga tim kalang ta yawng hpe hpyan ai hku nre sha, gaungwi ngwi hpyan na re, anhte gaw makawp maga lam hte seng na mung August shata (25) ya shani zuphpawng galaw nna ana zinli makawp maga magam bungli hpe matut na galaw sa wa re” nga nna mung matut tsun ai.
Laiza Ginra kata ya aten Covid-19 ana kap hkrum nna tsi gawn lajang hkamla nga ai masha marai (53) nga ai rai nna, Hkamja lam masam maram hkamla nga ai masha marai (64) nga ai re hpe chye lu ai.


text:
Jeyang hpyen yen dabang lawk (1) hta August (23) ya jahpawt hkying (1:30) daram hta marang htu sawng nna bum hka kaba wa ai majaw sharut ga gyi ai lam ni byin ai sha n-ga Jeyang hpyen yen dabang kata na dum nta langai hten za mat ai lam nga ai.
August (22) ya shana marang htu sawng wa nna bum gyi wa ai majaw Bum hka hta hkumpup ga ni hte maza ni yawng lawm wa nna Slg.Labang Rip Nu a dum n ta gaw hten za mat ai re hte makau na nta ni mung loi li hten za mat ai lam ni nga ai re.
Ya aten dum nta hten hkrum mat ai htinggaw ni hpe dabang komiti rung kaw gan shingbyi da shangun ai re hte bum gyi nna lai lam pat mat ai hpe mung seng jasan kau sai re hpe chye lu ai.
Ndai zawn marang htu sawng ai majaw Jeyang dabang makau grupyin hkan ga gyi nna mawdaw lam pat mat ai lam ni mung nga ai re. Jeyang dabang kata lai wa sai (2014) shaning hta mung ndai zawn bum sharut ga gyi wa ai majaw masha asak si sum ai lam ni nga lai wa sai re.


text:
KIO kaw nna Myen hpyen gumshem dap ni hpaw shabawn da ai ျပည္သူ႔စစ္ hte Jarit Sin hpyen hpung (BGF) ni; 2008 constitution hkap la ai mungmasa party ni hpe hpyen hku masat dat ai lam chye lu ai.
Myen hpyen gumshem dap kaw nna hpaw da ai ျပည္သူ႔စစ္ hte jarit sin hpyen hpung (BGF) ni gaw tai hpyen wa a myi na lagaw lata tai ya ai KIO a mungmasa hpyen masa bungli ni hpe dingbai dingna jaw ya ai sha n-ga laknak lang nna mungshawa hpe gumshem ai ladat hte jahkrit shama shagyip shagyeng bungli galaw nga ai re majaw KIO a hpyen hku masat ai re lam chye lu ai.
Dai re ai majaw laknak lang ai ျပည္သူ႔စစ္ hte BGF ni hpe laknak lang ai hpen hku masat nhtawm 2008 constitution hkap la ai mungmasa hpung party ni hpe gaw mungmasa hpyen hku masat ai re lam mung sagawn chye lu ai.
Htunghking hpung salang ni hte mungmasa party salang ni ျပည္သူ႔စစ္ hte BGF bungli hta shang achya lawm ai lam Ningbaw galaw ai lam nga yang ja ja ahkyak la sa wa na re lam mung na lu ai


text:
Shaning law law Hpyenyen nga ai kaw nna, dum nta bai du taw nga sai, Sama ginwang, Dabak mare masha ni gaw, mare de ai 75 ning hpring Jubili Poi hpe, Myenhpyen dap hte Wunpawng
Myitkyina-Manmaw lam ntsa, Nam San Yang mare kata, laja lana Ja htu sha kau sai majaw, ya ten mare masha ni hta Lu hka hte, Lang na hka mayak hkrum sha nga ai lam chye
Hpakan ginra hta Wunpawng Mungdan Shanglawt Hpung KIO kawn, Hkum pat tawn ai Myen hpyendap gun rai ni hpe mungshawa ni lapran, brang brang lang lang dut mari ai lam yawm nga sai hpe chye
Hpyen yen taw ai kaw nna, simsa lam akyu galaw hpung ni a garum la ai hte, dum nta wa taw nga ai, Putao hpyen ni, mani kaw nna, hpyen masa bai shaja wa ai
Sagain ginra, Hti Jaik mare uphkang salang yawng ngu daram gaw, lawk salang magam lit kaw nna pru mat sai lam chye lu ai. Ginra daju mung shawa makawp maga hpung PDF ni a ga
Jinghpaw mung jarit, Sagaing ginra Phone hte Internet pat da ai mare kaba ni de ndai laman, Myen hpyendap kaw nna hpyen n gun la ba htaw bang da ai majaw, majan grau kaba wa
Myen hpyendap hte Wunpawng Mungdan Shanglawt Hpyendap KIA lapran, dai hpawt maga mungdaw kata shara 2 hta majan byin sai re. (more…)
Hugawng Pa, Lido lam n tsa, Ting Kawk mare hte Kawng Ra mare lapran hta, dai hpawt hkying 11 daram aten e, Myen hpyendap hte Wunpawng Mungdan Shanglawt Hpyen dap KIA lapran gasat poi byin
Munggu ginwang, Puwang Man Hka mare hta, Myen hpyen dap ni gap dat ai lak nak kaba si wa hkrat ai majaw, asak 9 ning re ma la kasha si mat ai rai nna, kanu
Myen mung lawu ga, Magwe Taing, Gan-gaw mare, Nanhka mare na mung shawa dum nta ni hpe Myen hpyen dap kaw nna, wan nat jahten ya ai 3 lang du sai re. Lai wa sai


text:
Myitkyina Ginra PLN, UByit, Alam, Dumgan mare ni hkan Myen hpyen gumshem dap ni hte Balik ni shanhte ntsen nhten ai lai wa lai sa mungshawa ni hpe hkap jahkring san jep ai lam dingyang galaw nga ai hpe ginra masha ni kaw na chye lu ai.
“Myen hpyen gumshem dap ni hte Balik ni gaw shinggan hking buhpun nna mare kata kaw mung nta jawn mawdaw hte nga gayin hkawm ai lam nga ai rai nna shanhte ntsen nhten ai ni hpe rim jep ai lam ni galaw ai” nga nna ginra masha langai tsun ai.
PLN Balik Dap shawng mayan hku gaw shani shagu jep ai lam nga ai rai nna, UByit, Alam, Dumgan mare lam ni hta gaw shani shagu jep chyoi ai lam nnga ai raitim, Myen hpyen gumshem dap a lagaw lata tai ya ai (Dalan) masha ni shiga jaw shana ai hta hkan nna jep chyoi ai masa re nga nna mung ginra masha wa matut tsun ai.
Myen hpyen gumshem dap kaw nna mungdan daru magam ahkang aya zing kau ai kaw nna hpang nhtawm Myitkyina ginra kata kata Myen hpyen gumshem dap hte balik dap ni hkawm wa hkawm sa mungmare masha ni hpe jep chyoi ai lam dingyang galaw wa ai rai nna Myitkyina, Alam, Dumgan maga de mung lai wa sai shaning kaw nna lai wa lai sa masha ni hpe lagaw lata du du manat htawng bye ai hte phone, mawdaw, sengke ni hpe adup jahten nhtawm jahkrit shama san jep ai lam ni galaw ai lam nga wa sai re.


text:
KIA masat (3) dapba npu, masat (15) dapdung na hpyenla ni 17 September 2011 (mashang) ya jahpawt hkying 7:30am grup-yin ten hta Tahkaw hka madim makau, Dunghkung lam numshe kaw dung ai, Myen Asuya Hpyendap, Nmawk muklum hkrindun LIR (437) post na Myen asuya hpyenla langai sa gap kau lu ai lam chye lu ai. Ndai Dunghkung lam numshe post kaw sha KIA, masat (15) dapdung ni, ndai bat laman, Myen asuya hpyenla lu gap kau ai marai (3) rai sai lam hpe chye lu ai.
1 comments
Myutsaw Hpyen Magam Gun lata Ding (sniper) ni hpe, masat shagrau dat nngai.Grau nna madang dep laknak kaji,kaba ni WP Mungdan Shanglawt Hpung(KIA)hpang de madi shadaw lu na matu shakut nga ga ai.


text:
Laiza Muklum, Sinpraw Majoi Gawknu kaw September (16) ya shani Mungkan Ozone Htai Makawp Maga Masat Ninghtoi “World Ozone Day” lamang galaw ai.
Hpawng lamang hta Dr.Myin Myat Aung kaw nna Ozone a lam, Ozone hten za wa yang shinggyim masha hte mungkan shingra maka ni gara hku hten za wa ai lam, hpa majaw Ozone hten za wa ai, Ozone hten za wa ai lam hpe gara hku makawp maga na, Ozone makawp maga lam ni hta tinang dinghkrai gara hku mai shang lawm ai ngu lawnglam ni hpe tsun san lang ningmu jahpaw dan sai re.
Dai hpang Ozone hte seng nna ningmu jahpaw Gamung Lanya madun ai lamang hte du sa ai jawngma ni hpe sanhtai ga san san ai lamang ni mung galaw nna Nam Maling hte Makau Grau Yin Gawnhkang Magam Dap Ningtau Lithkam Dkb.Lama Zau Raw kaw nna mung Ozone hpe makawp maga ra lam hte seng na chye na la lu sai hte maren grau nna mung hkaja la let yawng hte shanglawm makawp maga sa wa ga nga nna mung shatsam mungga jaw ya ai.
“Ozone hpe makawp maga ra lam hte seng na chye na la lu sai hte maren anhte yawng shang lawm ra ai. jak rung jak rai ni hpe shayawm na jai lang ai lam mung Ozone makawp maga ai lam ni rai sai re, n dai makawp maga na lam gaw yawng hte seng ai lam re jawm makawp maga ga”
Mungkan Ozone Htai Makawp Maga Masat Ninghtoi “World Ozone Day” lamang hta Magam dap makan dap de na lit nga salang ni, mungshawa dap shawa ni hte Jawngma marai (600) grup yin sa du shang lawm sai re.


text:
September 23, 2020
HKA N SAN SENG AI MAJAW ANA AHKYA AMYU MYU BYIN AI LAM
23 September,2020
Anhte mungkan ga hta, shani shagu n san seng ai hka lu ra ai majaw machyi makaw hkrum ai ni, si mat ai ni nga ai. Hpa majaw dai zawn byin ai kun?
Hka kaw rawng ai ana ahkya ni, hka hta tun yawng nang ai dat tsi ni, lu hkrup ai majaw rai nga ai. Kan machyi ai, kan mase ai, htawkdang ana byin ai. Grau nna, ma kaji ni hte asak kaba ai ni law law si mat nga ai. Bai nna, masat da ai rip kawp tara n hkan ai shara ni hta nhprang sut rai, ja lung seng htu ai, hkai sun ni hta dat tsi lang ai, jak rung rai shapraw ai majaw ga kata na hka maza wa ai, hka htung hka n san seng wa ai. Mungkan shara law law hta shawa yawng lang ai, rai hkrut sabya tsi, jasan jaseng ai tsi, “chemical” ni gaw hka-shi hka-nu, hka nawng, panglai, ni de lwi bang wa ai majaw hka baza wa nga ai.
Bai nna shara nkau mi hta hka grai taw nga ai ten, masha nkau mi gaw tingkyeng myit hte, Hka shi hka nu ni hpe dut sha na chyu sha myit nga ma ai. Kaja wa nga yang hka san lu la na lam gaw masha marai shagu, lu la ging ai ahkaw ahkang kaba rai nga ai. Dai gaw shingra tara ahkaw ahkang mung rai nga ai, kaga shinggyim ahkaw ahkang a ningpawt madung mung rai nga ai.
Tingkyeng myit rawng nna Hka shi hka nu ni hpe dut sha na chyu sha myit ai ni gaw, Lu hka n lu nna matsan jamjau hkrum ai ni a ntsa e shinggyim wuhpung hte seng ai “hka” kaba kap nga ai. Hpa majaw nga yang shanhte lu la ging ai sak hkrung ra ai ahkaw ahkang hpe pat kau ya ai majaw re. Ndai “hka” ni hpe daw chyen sha pyi nhtang jaw na matu, hkam kaja lam hta madi shadaw na matu gumhpraw ni grau tam jat ra ga ai.
Rai tim, mungdan n kau mi gaw hka nhpaw n-ya lu lang nga ai majaw, ra ai hta jan nna, lang shama kau nga ma ai. Lu Hka hte arung arai ni hpe, ra ai hta jan nna lang lahpawt kau ai. Dai laikyang gaw hpang de manghkang kaba byin wa na rai nga ai. Dai re majaw, Hka hpe gara hku sadi sharam lang na ngu ai lai kyang myit masa hte, hka hpaji ladat, htung hking myit jasat lam ni hpe gram wa ra sai nga nna Wa sarabyin aja awa shadum ya nga ai.
Dai rai yang, anhte ta tut hpa galaw na ta.?
- Nang shat shadu, rai hkrut, Hka shin ai shaloi hka sharam lang u.
- Na nta na hka pyun hpe ndum shamyi hpaw malap da nna hka, shama ai lam sadi u.
- Mare kahtawng ni hta, hka htung, asan sha da u.
- Hkashi hkanu, hka nawng ni de baza hkum gabai bang mu.
- Hka htung makau hkan, rai hkrut, hka shin, satpya ntsin jaw ai lam sadi u.
- Hka htung makau de, U, wa, dumsu, du sat ni, baza da ai lam sadi u.
- Nang a matu shani shagu san seng ai hka law law lu u.
N dai lam ni hpe jawm shakut ga ngu saw shaga dat ga ai law.
Wa Sarabyin Francis


text:
Mungkan tara rung ni, ICC hte ICJ hta Myen mung hpe jep san wa na lamang ntsa shanhte hpung masum ‘madi shada ai lam ndau tawn ai’ hpe, lawan ai hku bai dawm kau na
Myen asuya hte Dingdung Daw Daphpawm lapran, bai hkrum hkat na shara hte nhtoi a matu, wuhpung lahkawng jahkrup nga dingyang re lam, lapran salang ni tsun ai. Myen asuya NRPC (National Reconciliation and Peace
Du na bat, Mungchying Uphkang Dap, DGA hpaw ai 50 ning hpring chyeju shakawn akyu hpyi hpawng galaw na hkyen da ai shara kawng de Myen asuya dap ni laknak kaba gap bun ai lam
Wunpawng Mungdan Shanglawt Hpung (KIO) hte Myen asuya lapran gap hkat jahkring na jin jin masa kaw du nga sai re. KIO gaw, gap hkat jahkring myit n hkrum ai tinang jinghku dap ni rai
Lahta Sammung KIA Dapdung (8) ni KIO masat nhtoi galaw na hkyen da ai mare de Myen hpyen hpung ni lung wa nna laknak kaba manu mana gap ginjang ai majaw, lamang n lu galaw
Myen asuya hte bilateral gap hkat jahkring na lam hta Dingdung Daw Daphpawm, hpung mali lapran n hkrum n ra byin nga ai lam, DDD shiga lawk hku chye lu ai. Wunpawng Mungdan Shanglawt Hpung


text:
Thein Sein wa President nbyin shi ai kawn nna KIA hpe Gum Lau Hpung nga masat let, shawng nnan gasat shamyit kau na lam tsun wa ai hta; Tar Hkaw hka madim shim lam hpe ninghpai let byin wa ai Sang Gang majan gaw, Jinghpaw W.P. myu sha ni yawng hpe lam amyu myu hku ahtu hkra taw sai hpe yawng gaw mu, na chye sai hkrai rai nga ai.
Shanglawt KIA hpe sa htim gap yu ai. Masan n sa nna, Mung masha ni hpe roi rip sat ai. Majan hta nau hkrat sum machyi wa ai majaw, Hpungkyi (monks) ni hpe kyu hpyi shangun ai. Bai Manmaw mare hta 26 June (Laban) shani Hkristan hpung woi ni hpe akyu bai hpyi shangun ai. Ndai lam ni gaw simsa lam hpe myit mada nna galaw ai n re, shanhte galaw chye ai Ya-Da-Ya bungli sha re. Simsa lam ra ai rai yang nnan kawn KIA hpe sa gap na lam n nga ai. Maga mi kaw gaw hpyen n-gun jat. Maga mi kaw gaw Myen Ginjaw kawn lit shatsam ai lam n-galaw ai sha U Thein Zaw hpe simsa lam tam masu shangun nhtawm dingbai ding-na jaw. Ndai hta KIO/KIA ningbaw ningla ni n mau nang ga. Hpu-nau baw-sang ni yawng mung KIO/KIA hpe kam hpa let yu nga ai hpe dum ga.
Moi, Myen Aung San wa a buk lik ai hta Jinghpaw W.P. myu sha ni hpe woi a-gaw nang ai Sama Duwa Sinwa Naw a ga majaw dai ni du anhte myu sha ni jam-jau ai hpe dum ga. Ya kalang bai, Slg. Sumhpawng Sinwa Naw hte Hkyet Hting Nan lawm ai “Ngee-Chan-Ti-Ngin-Yee Nit Nyi-Nai-Ahpoi ” a chying lau ai hpe sha n madat ga. Ndai lang bai tinang a matu sha yu nhtawm gap hkat sa jahkring yang gaw, Ningbaw Kaba Brang Seng lak htak hta NDF kawn shapraw hkrum ai majaw mung grai kaya jin saga ai. Ya kalang bai UNFC (United Nationalities Federal Council) a ningbaw tai nga ding ngam kawn na bai shapraw katut na hpe gaw n byin shangun mayu ai. Sang Gang kawn hpang ai majan a majaw Jinghpaw W.P. myu sha ni arang bang ai grai law saga ai. Dai hta jat bang na lam mung n nga sana sai. Akyu n rawng lachyum n pru ai hpe mahtai shatai nna sha gaw n shangut saga. Myu sha ni hpe shim lum ai tara, rap ra ai ahkaw ahkang lu hkra she ” Hpaji ningli a n-pawt hte Awng dang lam a n-pawt ” anhte a Karai Kasang kaw akyu hpyi let, shada grai hkut hkut nai nai, baw hkrum bawng ban nna she woi daw dan sa wa marit. Myu sha ni yawng a nsen hte, laga Hpu-nau baw-sang myu sha ni a ga hpe mung madat ga. Lai sai ten, ya na ten hte du na ten na lam ni hpe mung tau myit shalawm ga.
By: Zai San


text:
Jinghpaw mungdaw sinpraw, Myen-Miwa ga jarit pru-shang lam, KIO COVID-19 ana jep shagyit hpe, Loije Myen asuya dap gaw June 22, bat Langai Ya shani, hpyen hpung hte sa zing hpya jahten kau ya sai re.
Ndai shagyit hta, KIO hkamja dap magam gun ni hte mungmasha tsi magam gun ni nga nna, lai hprang pru-shang masha ni hpe COVID-19, Coronavirus ana kap n kap tsi jep ya ai lam hpe, lai wa sai March shata daram kaw nna galaw nga ai rai nga ai.
“Nang, Loije hte Lana Zup lapran kaw Miwa mung hku nna, nang Nba Pa maga de rap ai lam langai na hka mahkrai gate (shagyit) kaw re. Hkamja dap masha ni dai kaw sa nga ri nga ai. Re yang she, daini (June 22) gaw, nang Loije kaw na Myen ni sa na sa dawm kau, yawng sa run kabai kau ya ma ai,” nga nna shimlam tsang ra ai majaw mying n tsun mayu ai ginra masha langai tsun ai.
Myen mung aten, jahpawt daw hkying 9:30am daram hta Myen hpyen ni ya na zawn galaw nna dai shagyit kaw shana maga du hkra wa nga ai ten, Nba Pa de na lung wa ai KIA Dung (1) hpyen hpung du na mahka bai htingnut ya ai re.
“Myen ni, hpyen hpung hku sa nna sa jahten kau ya ai majaw, htaw KIA Dung (1) na hpyenla ni mung, marai manga kru shi daram lung wa, shana daw de, dai kaw Myen ni gaw shani ting wa nga kau da na htaw ra (Dung 1) ni du n du rai ten hta, bai wa mat ai da”, nga nna lahta na salang wa tsun ai.
Dai shani ganoi ganoi gap hkat wa ai hpang, matut nna hpyen masa jahta hkat ai masa naw re lam sagawn chye lu ai.
Ndai June hta praw kaw nna, Lahta Sammung, Muse hte Kutkai ginwang lahkawng kata KIA dap daju ni hpe Myen hpyen ni sa htim gasat ai lam ni, ndai bat du hkra, galaw nga ai re.
Mungdan kata COVID-19 ana zinli makawp ninghkap lamang galaw nga ai ladaw, May (10) kaw nna August (31) du hkra, jahten sharun hpung ngu masat ai, Rahkai AA hte byin ai majan hta lai, ngam ai rawt malan ginra ma hkra gaw, majan jahkring ai nga nna tatmadaw Myen hpyendap gaw May (9) ya shani ndau sai re.
Myen hpyendap maga, Lahta Sammung e “ginra jasan” galaw ai shaloi KIA hte hkrum katut gap hkat hkat re ai masa she re nga, tsun timung, teng sha gaw masing nga nga hte “htim gasat majan” galaw wa ai re nga nna, Laiza KIO Shiga Magam Dap lithkam Du Kaba Nhpang Naw Bu tsun ai re.


text:
Myitkyina, Waimaw hte Jarit mayan kaw nga ai Mung shawa ni Myihprap Wan hpe ra ai kaw ndut ndang jai lang lu na matu yaw shada let gawgap nga ai Pa Jau Hka myihprap wan masing gaw Tsa htam shadang 95 du hkra ngut kre sai lam Wan Jak gawgap masing a Director magam lit gun hpai nga ai Salang Kareng La Tawng March (6) ya shani tsun ai.
Ndai hka wan hpe Mung shawa ni jai lang lu na matu lai wa sai 2017 ning June shata kaw na, Wan Dat chyam ai lam hpe galaw nga ai rai nna, du wa na June, July shata kaw nna gaw Mung shawa ni de shadu sa wa na relam Salang wa tsun ai.
Myitkyina hte Waimaw mare kaw Mali hka myihprap wan n-gun 10.5 MW hte shabra jaw nga ai re hta, Wan jai lang ai shadang gaw 14MW de du jat wa ai majaw, ndai Pa Jau wan n-gun hpe ya jaw nga ai Mali wan n-gun hta jahpring nna wan jaw shabra ai lam hpe galaw sa wa na re hpe chye lu ai.
Wan Jak hte Myikyina Waimaw lapran gaw majan nhpan ginra re majaw wan dat lu na matu wan sumri shalai ai lam hte wan lam gram sharai la ra ai lam ni galaw shajin ra ai lam hta yakhkak ai lam ni naw nga nga ai re hpe mung chye lu ai.


text:
Shawng de Myen mung kummyunit pati ginjaw Munggu e ningnan hpaw ninghtan ai Kachin Peace Special Force na magam gun masha langai, shawng n’nan gap sat hkrum ai lam, lai wa sai bat laman byin wa sai.
Du kaba Nhkum Doi La woi ningbaw ai KPSF magam gun, Munggu shagyit sin lithkam Shd. Lagwi Bawm Ying hpe dai shagyit kaw June praw 3, Bat Masum Ya, manap hkying 3am jan ten gap sat hkrum nna sinat lahkawng mung la mat wa sai re.
Bawm Ying gaw n-gup hte sinda kaw pala lahkawng gap hkrum ai ningma hte n nga mat ai re.
“Mabyin gaw dai kaw dai shana gaw shawng e marai kru lung wa ai. Dai kaw na marai kru lung wa ai kaw na marai mali gaw bai wa mat, marai lahkawng dai kaw yup nan nga, dai yup nan nga ai gaw, dai gaw Kutkai Pyitusit kaw lawm ai ni rai nga ma ai da. Rai yang gaw anhte a ma ni gaw dai kaw nga, yup, rai yang gaw, jahpawt hkying 3 kachyi mi jan jan re ai aten hta marai mali yu mat wa ai hpang, sengke lahkawng hte bai pyen lung wa nna dai kaw kalang ta chye hkat ai masha sha rai nga ai. Shingdu kaw gaw Miwa ga shaga ai, dai kaw shang wa ai masha langai gaw Jinghpaw ga shaga, dai kaw sinat wa gashun la, gashun la na she, Bawm Ying Bawm Ying.. nga.. chye hkat ai shada rai na hku rai nga ai. Dan nga shaga nga ai kaw kalang ta dai kaw gap shagrawm kau dat ai,” nga nna KPSF ningbaw Dkb. Nhkum Doi La, Jinghpaw Shiga Dap (KNG) de tsun wa ai.
Ndai mabyin hta, Mungdan Mungshawa Rapdaw (Pyithu Hluttaw) Tingnyang Up, Duwa Tangbau Hkun Myat (T Khun Myat) hte gindun nna Miwa amyusha Slg. Htang Si woi awn ai Kutkai pyitusit hpung hpe n tsen tawn ai re.
Munggu ginra hta Myen asuya npu tara shang pyitusit hpung mali nga ai kaw Kutkai pyitusit gaw n-gun kaba dik rai nga ai. Ngam ai hpung masum gaw Munggu Pyitusit, Mungbaw Pyitusit hte Munglung Pyitusit ni rai ma ai.
Gap sat hkrum ai, asak 20 ning grupyin Shd. Lagwi Bawm Ying gaw Jinghpaw mungdaw Pangwa ginra Hpre mare na rai nna KPSF a Munggu shagyit kaw ahkun hkanse hta na matu shaga da ai re lam, Mungga buga masha langai KNG de tsun ai re.
Lahta Sammung kata pyitusit hpung ni kaw nna laknak la ai masing galaw ai Myen hpyendap gaw, ndai Shd. Bawm Ying gap sat hkrum ai hpang, June 4-5 hta lahta na Munggu ginra hta nga ai lahta na pyitusit hpung mali na sinat nambat n nga ai laknak ni hpe rim zing nna wuhpung mali ningbaw ni hpe mung rim nna Lashio Sinpraw Dingdung Daw Daju (Y.M.Hk) de jep san ai lam ni galaw nga ai lam, Dkb. Doi La tsun shagrin ai re.
Ndai manghkang mara tawt lai ai ni hpe jep shapraw ya na matu, Myen hpyendap Munggu Byu-ha hpe KPSF kaw nna lajin da ai lam, Dkb. Doi La matut tsun ai re.
“Nanhte n lu jep shapraw jang, masha dai ni hpe anhte hpe ap ya. Dai kaw wa yup, sa sha, pru-shang re ai ni hpe ap ya rit. Ngai na ngai jep shapraw la na, ngai na ngai lajang na, shing n rai jang gaw shanhte chye gap ai zawn, ngai ma gap aming jaw sai. Ya jang garai n rai shi ai, ya dai mahtai naw la ai.”
2004 Laiza KIO ginjaw daru magam gashun hkat ai manghkang hta, dai ten Laiza, Woichyai Hkalup Hpung, Hpung-up Rev. Nhkum Doi La gaw, ya Tingnyang Up Ningbaw Kaba, Dkb Nban La a mala shapraw kau ai hkrum ai re.
Shi gaw aten nan a Zahkung Ting Ying a NDAK (New Democratic Army-Kachin) ginra hta shingbyi nga let, dai ning shaning n’nan ten Munggu de wa nna, Myen asuya hta tara shang, pyitusit snr BGF jarit sin dap n re ai, laksan Jinghpaw dap, Kachin Peace Special Force hpe hpaw hpang wa ai re.
Shawng de Myen Mung Kummyunit Pati hte shang mat ai, Jinghpaw hpyen jaubu kaba Dkb. Lahpai Naw Seng a hpyendap daju Mankang Bum hta ya Dkb Nhkum Doi La a KPSF a ginjaw galai dung ai re.
Munggu kaw Dkb Doi La woi awn ai laksan Jinghpaw dap hpaw wa ai shata manga jan hta e ya na zawn KPSF magam gun langai shawng n’nan gap sat hkrum ai rai nga ai.


text:
Nmawk, Lung Ja Bum hpe Myen hpyendap nbung li bawm sa jahkrat bun ai hta Gung nsa lawm ai Bawm ni hte sa jahkrat bun ai nga, shawng lam KIA lit nga salang ni kaw nna chye lu ai re.
Wunpawng Mungdan Shanglawt Hpyendap KIA Dung 15 ginra, Lung Ja bum hta Myen hpyen dap ni lai was ai 24 ya shani nbungli hte wa jahkrat bun ai bawm hta Gung n sa lawm ai lam, shawng lam hpyen magam gun ni tsun ai re.
Gung n sa hpe marawp hkrup ai hte kalang ta kya mat ai majaw, shawng lam hpyen la ni tinang chye ai ladat hte hpa jet hka madit na magap ai hte, Hpa Hka sha, naw hpu sha rai, tinang chye ai ladat ni hte lai di wa ai re lam matut tsun dan wa ai re.
lai wa sai August shata Myo Hla majan hta Myen hpyen dap ni ndai zawn sha n bungli kaw na Gung nsa lawm ai laknak ni hte wa jahkrat bun ai nga, dai ginra na PDF lit nga ai ni kaw na matut chye lu ai.
Myen hpyen dap ni gaw, lai wa sai September shata kaw na Sagaing hte Jinghpaw Mung jarit mayan de hpyen n gun grau jat, n bungli ni hte mung htu shadut htim gasat hpang wa ai gaw, ya ten Nmawk Lung Ja bum hta majan laja lana byin nga ai re.
Manmaw Katha maga de na lung wa ai Myen hpyen n gun 200 jan gaw, lai wa sai October 22 ya shani kaw na Nmawk Lung Ja bum maga de hpyen man 3 garan nna, htu shadut htim gasat taw nga ai re.
Dai zawn Majan laja lana gap gasat hkat taw ai majaw, Wa Wang, Lung Ja, Hkun Ja, Nawng Pau, Hka Nan mare hkan na mung shawa ni Nmawk mare kaba hte Manmaw mare kaba ni de hprawng shingbyi nga ra ai re.


text:
Miwa hte Sinpraw Ladakh jarit manghkang shaja hkat nga ten, Gala Nbung Dap a matu U.S. na htet da ai Apche helicopter yawng 22 hta na, hpang jahtum 5 hpe shalai dat lu sai nga, ndai majan helicopter galaw shapraw ai Boeing company kawn July 10 hta tsun wa sai.
Majan helicopter dap hpe Miwa hte jarit manghkang byin shara, Sinpraw Ladakh ginwang, LAC (Line of Actual Control) hta jahkrat da chyalu re lam chye lu ai.
IAF, Gala Nbung Dap a matu Apache helicopter 22 hte Chinook (hpyen htaw sa htaw wa helicopter kaba) 15 hpe shalai jaw dat sai hte Gala makawp maga dap ni a shamu shamawt lam hta ra ai lam ni hpe jahkrum shatsup lu hkra htep lahti galaw nga ai lam, Boeing tsun ai re.
Jahtum na Apache helicopter 5 hpe Hindan Nbung Dap Daru de shalai ya ai re. March shata hta gaw, jahtum na Chinook 5 hpe shalai jaw sai re.
Apache hte Chinook helicopter lahkawng hpan hpe ya Miwa hte jarit manghkang shaja hkat nga ai shara de jai lang na matu dip n-gun jaw hkrum nga ai re.
Apache hpe Ladakh shana majan hta jai lang nga ai re. Apache gaw U.S. majan helicopter dap hta kamhpa ra ai marung rai nna, prat dep hpan hkum majan gap lu ai atsam rawng ai rai nga ai.
Chinook hpe gaw hpyenla, laknak machyu pala hte kaga arung arai ni htaw wa htaw sa hta jai lang ai rai nga ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Sarabyin: Hkristsan Sasana Gaw Prinem Lam Hpe Mungkan Ga de Gun Sa Ya Na Matu Rai Nga Ai
September 2, bat manga ya shani, (11) lang na Mungkan Hkristan Nawku Hpung Council Hpawng kaba (WCC) hta shang lawm ai ni hpe, Wa Sarabyin Francis, Hkristan Sasana gaw ndai mungkan ga de, prinem lam, marawng raw madat hkyamsa lam gun sa ya na matu rai nga ai, ngu tsun shana da nga ai.
Ndai hte seng nna Wa Sarabyin a mungga hpe, Message to the 11th Assembly of the World Christian of Churches hta shang yu mai ai.
Wa Sarabyin shagun dat ai mungga hpe Kahtawlik Nawku Hpung a dakkasa/malai hku hpawng hta sa du lawm ai, Cardinal Kurt Koch, the Prefect for the Dicastery for Promoting Christian Unity, kawn hti shana ya lai wa ai rai nga ai.
Hkristan Nawku Hpung Council Hpawng Kaba (WCC) hpe 1901 shaning hta galaw hpang wa ai hpe myit dum ai lam, Wa Sarabyin shi a laika hta shalawm da ai rai nga ai.
Hkristan NawkuHpung Council Hpawng Kaba (WCC) ndai lang na hpawng de ai a ga baw ga manoi gaw "Christ's love moves the world to reconciliation and unity", Hkristu a tsawra myit gwa mungkan ga de mara dat ya nna prinem lam hte ginlun kahkyin gumdin lam shabyin ya ai, ngu ai rai nga ai.
Wa Sarabyin Francis, ndai ga manoi ga baw hpe madung da nna WCC hpe tsun shaga lai wa ai. Ndai ga baw ga manoi hte maren Hkristu gaw shinggyim masha ni hpe Karai Kasang hpang de woi ningshawng ya ai, shinggyim masha shada prinem htingram lam jaw ya ai, Madu Hkristu a marang e rai ga ai, nga nna sumru woi da ai.
Hkristan masha lapran hta prinem htingram lam, mara dat hkyamsa lam na gaw Nawku Hpung shagu a Sasana magam nan rai nga ai. "Ecumenism" Hkristan Nawku Hpungshada rau hpawng de akyu hpyi ai hte Sasana magam rau galaw gun hpai ai gaw galoi mung Hkristan ni a lapran matut mahkai ya nga ai, shada matut manoi nga ai lam hpe shadan shadawng ai rai nga ai.
"Reconciled diversity", n bung ai lam ni yawng hpe shada myit galu kaba, hkam sharang, chye na, hkap la let prinem ai lam lu la shangun ai hpawng kaba rai na hpe myit mada ai lam tsun shana let Wa Sarabyin Francis, shi a shagun mungga hpe ginchyum dat da ai.
By Fr. Patrick Gawmaw Hkawng Yae
#vaticannews
#rvakachinservice
https://www.vaticannews.va/en/pope/news/2022-09/pope-mission-of-christians-is-to-bring-reconciliation-to-world.html


text:
KIA Masat (3) Dap Ba, Masat (12) Dap Dung ginra, Shwegu ginwang, Tan Dadar mare makau kaw November (18) ya jahpawt hkying (9:30) aten Myen hpyen gumshem dap hte KIA hpyen hpung ni gasat poi byin ai lam nga ai.
Myen hpyen gumshem dap Hk.L.Y (223) ngu maram lu ai hpyen hpung ni hpyen shamu shamawt chying lau hkawm nga ai kaw KIA pawnghpawm hpyen hpung ni hkap gap gasat ai kawn hkying hkum mi daram gasat poi byin wa ai re hpe chye lu ai.
Shwegu ginra hta November (15) ya shani mung Mai Nawng maga de na pru wa ai Myen hpyen gumshem dap hpyen n-gun (100) grup yin hpung ni hte KIA hpyen hpung ni Mung Leng kaw gasat poi laja lana byin ai lam nga nna Myen hpyen gumshem dap ni ninghtawn uphkang rung langai wan nat jahten kau ya ai lam mung nga sai re hte dai ginra hta Myen hpyen gumshem dap ni mungshawa dum nta wan nat jahten kau ya ai lam nga ai zawn laknak kaba gap shadam ai majaw mung mungshawa tsi rung hten hkrum ai lam nga ai lam chye lu ai.
Sagaing jarit Indaw ginra, Nabar makau kaw mung November (18) ya jahpawt hkying (8:00) grup yin kaw Kathar hte Htichyaik maga na hpyen n-gun jat lung wa ai Myen hpyen gumshem dap n-gun (150) grup yin lawm ai hpyen hpung hte KPDF pawnghpawm hpyen hpung ni gasat poi byin ai lam nga nna shiga lawnglam hkum tsup hpe matut sagawn nga ding yang re.


text:
Lai wa sai bat, lahta Sammung KIA Dapdung (17) training dabang langai hpe maja sa gap zing ai kaw nna lu la ai arung arai sumla ni, ndai bat pru wa ai re.
Dingdung Daw Daphpawm kaw nna pru wa ai sumla hta, sinat, machyu pala, bawm, hkepdin, nba, lusha jarik hte kaga arung arai ni hpe mu lu ai re.
Wunpawng Mungdan Shanglawt Hpyendap (KIA) Dapba (10) npu, Dung (17) a hpyen training dabang hpe Sinli kaw nna lung wa ai Nam Jarawp-Kunlong lam, Gang Mung hte Loidau lapran, shara jahkrat galaw ai re.
Marai 50 daram rangrut la nga ai dai dabang hpe ‘Myen hpyendap gaw Kokang hte Balawng dap ni hpe she sa tam gap ai, tinang KIA hpe n sa gap na re’ ngu, ‘duty’ n la ai sha nga nga ai ten, Dapnu (tat-ma) 99 hpung ni, January praw 8 ya shani sa htim gap zing kau dat ai re.
Raitim dai sa gap ai ten, rangrut la ai masha yawng gan hkring nga ai aten ang mat ai majaw masha hkala nba n nga ai nga, Lahta Sammung KIA shiga lawk tsun ai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Myitkyina Jau Ginwang Kata,Jau Ginwang Ninggawn Amu Madu Hte Tara Hkaw Sara Komiti Hpe Lata La Lu Sai Shiga.
Myitkyina Jau Ginwang Kata,Jau Ginwang Ninggawn Amu Madu Hte Tara Hkaw Sara Komiti Hpe Lata La Lu Sai Shiga.
7 Nov, 2022( Bat 1 Ya) Jahpawt 10:00am Ten Kaw Na 12:00 Du Hkra, Myitkyina San Columban Nawku Jawng Kata, Ginwang Up Wa Jau John La Raw Hte Rau Wa Jau Patrick Zau Jat Awng Ni, Saw Shaga Da Ai Dakkasa Ni Shang Lawm Let Sindan Pa Bang Ladat Hte Awng Dang Ai Hku Lata San La Lu Saga Ai.
Jau Ginwang Amu Madu Hpe Myitkyina Jau Ginwang Na Sara Ni Hte Jau Ginwang Na Num Hpung, La Hpung, Ramma, MCA Komiti Shagu Na Sindan Pa (3) Hpra Bang Ai Hte Myitkyina Jau Ginwang Kata Na Lawk (9) Na Lawk Mi Hta Na Sindan Pa (2 ) Hpra Hte Du Sa Ai Myitsu Kanu Kawa (50) A Madi Shadaw Sindan Pa Ni Hte Rau Lata La Lu Sai Mung Rai Nga Ai.
Dai Ni Lata La Hkrum Sai Mu Gun Nnan Ni Gaw 1 Dec,2022 Kaw Na 1 Dec,2025 Du Hkra (3) Ning Tup Mu Gun Sa Wa Na Mung Rai Nga Ga Ai.
Lata La Hkrum Sai Kanu Kawa Myitsu Ni Gaw:
Jau Ginwang Ninggawn Amu Madu
Sara Paul Udi Awng lat (Yuzana)
Tara Hkaw Sara Komiti Ni-
(1) Sara Kaba John Shadan Hkang Tu Shan (Ning baw)
(2) Sara Kaba John Htingnan Naw Ring ( Ginrun Ning baw)
(3) Sara Paul Pasi Gum Rat (Amu Madu)
(4) Sara Mahte Lazing Seng Naw (Jahpan Jum)
(5) Saranum Galang Mun Mai ( Kun hting) hpe lata san da lu sai. lam
Sara Francis Dum Mung Doi Tang Shiga Jaw La Ai Kaw Na Chye Lu Ai.
Crd Photo - Sara Francis Mung Doi Tang


text:
Lahta Sammung, KIA Dapdung 36 ginra Muse ginwang kata ‘ginra jasan’ gabaw hte htu gasat nga ai Myen asuya dap ni hpe KIA ni ninghkap gasat ai kaw, Sep. 28, bat Langai Ya shani, asuya
Jinghpaw-Miwa ga jarit, Wunpawng Mungdan Shanglawt Hpung, KIO uphkang ginra, Je Yang hpyen yen dabang na Slg. Hpaula Gam Awng, asak (50), gaw madu hkum sumri hte du gyit si ai lam galaw wa sai
KIO mare daju Laiza kaw magam gun ai, Mungshawa Hpyen Hpung hpyen ma langai, sinat gap si ai lam, June 18, bat Mali Ya jahpawt byin wa sai. MHH hkum dek masat B-59041 hpyen ma


text:
Myen asuya hte Dingdung Daw Daphpawm lapran, bai hkrum hkat na shara hte nhtoi a matu, wuhpung lahkawng jahkrup nga dingyang re lam, lapran salang ni tsun ai.
Myen asuya NRPC (National Reconciliation and Peace Center) hte DDD (KIO, AA, TNLA hte MNLA) lapran, bilateral gap hkat jahkring na lam hte seng nna lai wa sai September 17 hta jahtum hkrum hkat ai hpang, ya bai hkrum na shara hte nhtoi masat lu hkra jahkrup nga ai re nga, Myitkyina daju simsa lam akyu galaw hpung (PCG) na Duwa Lamai Gum Ja, bat Kru Ya shani tsun ai re.
Zuphpawng hpe daphpawm ni gaw htingbu Miwa mung kata galaw mayu tim asuya gaw tinang mungdan kata she galaw na ra sharawng ai masa kata, wuhpung lahkawng myit hkrum ai shara jawm masat lu hkra jahkrup ai re lam, PCG (Peace-talk Creation Group) tsun ai re.
Daphpawm na KIO a jinghku dap ni rai nga ai Rahkai AA, Balawng TNLA hte Kokang MNDAA ni hte tatmadaw Myen hpyendap lapran, gasat gala majan ni gaw Lahta Sammung hte Rahkai mungdaw ni hta byin nga ai re.
Ndai ten, Wunpawng Mungdan Shanglawt Hpung (KIO) ginjaw Laiza e gaw Mungchying Uphkang Dap (DGA) a 50 ning hpring chyeju shakawn lamang hpe Nov. 14-15 hta galaw na lamang mahkyen hpe mu lu ai.
Oct. 25 KIO a 59 ning hpring Ginjaw Komiti tingnyang up Dukaba N’ban La a mungga hta ‘Myen hpyendap hte gap hkat jahkring nhtawm hpyen yen ni tinang dum nta nhtang wa ai lamang galaw na shakut nga ai lam tsun wa ai majaw,’ KIO gaw tinang mungshawa ni a tsun dinglun ai lam ni hkrum nga ai re.


text:
COVID-19 mungkan kap bra ana zinli a majaw mungdan asuya hkrunlam lajang ya ai npu maigan mungdan na nhtang wa ai Jinghpaw mungdaw masha ni Myitkyina de du shang nga dingyang re.
June praw 7 hta Htai mungdan kaw na Gawrahka amyusha ni law malawng Myitkyina de du shang wa ai re. Ya ten du hkra, Htai kaw nna Myitkyina de mawdaw hte du wa ai masha yawng 615 du sai nnga shanhte hpe hkap la na mungdaw asuya masat tawn ai Shatapru mawdaw kaba daru kaw ana zinli makawp maga lam bungli hta ap nawng dawjau nga ai, Kachin State Covid-19 Prevention Network (KsC19PN) na Shayi Seng Nu Pan tsun ai re.
Lai wa sai shata lahkawng jan kaw nna Shatapru mawdaw daru hta maigan na shang wa ai mungdan masha yawng 2,000 daram rai sai lam chye lu ai.
Mungdan Asuya Hkamja hte Ginsup Hkringmang Dap a June praw 8, Bat Langai Ya, hkying 8 sumtang hte maren, Myen mung kaw coronavirus ana kap ai masha 1 bai kahtap jep shapraw lu ai majaw ya ten ana mu jep masha yawng 244 rai nna si gaw marai 6 nan nan naw re.
Asuya tara shang jahpan hte maren, Jinghpaw mungdaw e gaw langai sha nga ai ana kap ai masha shi bai mai tsai wa ai hpang kahtap byin ai masha kaga mi n nga shi ai re.
Ya ten mungkan ting hta, Myen mung ten June 8, shana hkying 11:43 ten du hkra, Covid-19 a majaw si ai masha yawng sen 4 jan sai hte ana mu jep masha yawng wan 7 jan rai nna ana chyam bra ai shadang tsaw nga dingyang the lani mi ana jep shapraw lu ai masha gaw sen mi lahta byin nga ai re.
Sawng dik U.S. kaw ana mu jep masha wan 2 jan, si ai sen mi jan hte bai mai tsai wa ai gaw sen 7 jan re. Bai nna, Brazil, Rasha, Gala mungdan ni hta ana mu jep masha tsaw nga dingyang rai nhtawm UK hte Italy kaw mung dingyang naw ana kap bra nga ai re.


text:
Ndai shata praw de, KDA ginjaw Kawnghka grupyin kaw na kani tsi hkyep hte kani galaw jak ni manu mana lu rim kau dat ai hpang, Myen hpyendap gaw hpyen n-gun kaba hte KDA ginjaw hpe sa wang zing nhtawm salang ni hpe rim tawn sai lam, ginra masha ni hku chye lu ai.
Lahta Sammung, Kutkai a sinpraw maga Kawnghka Pyitusit (KDA) ginjaw hte Loi Hkang Dapba (1) hpyendap hpe Myen hpyendap Tat-ma (99) ni sa wang zing nhtawm, KDA ginjaw salang ni hte laknak ni yawng rim zing kau sai re nga, buga masha langai ndai zawn tsun ai.
“Shanhte (Myen hpyendap) na gaw KDA hpe jahten kau mayu ai masa rai sai. Dapba (1) hpe daini (March 25) gaw wang tawn da nna hpyendap laknak ni yawng zing la kau sai da. Salang ni hpe mung tsawm ra mi rim la, dai zawn byin mat sai hku rai nga ai. Dai majaw, ya Loi Hkang, Kawnghka grup yin de mungshawa ni hpe nhku na n pru na matu, KDA ni hpe dazik n shakap na, hpyen hkying n lang sana hku matsun sai da. Dai hpe yu yang jahten kau sai rai nga ai.”
March 24 ya shani kaw nna KDA ginjaw Kawnghka hte Dapba (1) hpyendap Loi Hkang hpe Tat-ma 99 hpyen hpung ni wang tawn re lam, ginra masha ni tsun ai re.
Myen hpyendap ni gaw matut nna Wa Mung hte jarit ai KDA Dapba (2) ginra Ja Yang de hkan wang hkawm ai kaw, March 26, bat Mali Ya shani, Kokang MNDAA Dapba 211 npu Dapdung 204 hte shani pyen 1pm jan kaw nna shana jan shang ten du hkra, laja lana gasat poi byin ai nga, dai ginra masha ni tsun ai re.
Dai majan hta KDA ni Kokang maga lawm n lawm n chye lu tim Ja Yang de n lung wa na matu gaw Myen hpe KDA ni sadi jaw tawn ai lam nga ai hpe sagawn chye lu ai.
Myen hpyendap gaw Kawnghka grupyin na lu rim ai, Myen kyat billion 91 (US dollar wan $64) jan manu nga ai, kani nanghpam tsi hkyep ni hte dai nanghpam jep chyam galaw shachyaw ai arung arai ni hpe madun dan ai shiga sanglang hpawng hpe March praw 6 hta Loi Hkang kaw galaw ai re.
Dai lamang de maigan sumtsan salang rung Hpyen Dat Kasa ni, mungdan gadaga kani nanghpam pat jasan hpung ni hte shi htawn ni hpe Myen hpyendap helicopter ni hte sa woi madun sai rai nga ai.
Sa du ai maigan dat kasa ni kaw, US kaw na the United States Drug Enforcement Administration, Htai na Thailand’s Office of the Narcotics Control Board, Miwa na China’s Natoinal Narcotics Control Commission hte Australia na Australia Federal Police ni lawm ai re.
1991 ning Wunpawng Mungdan Shanglawt Hpyendap (KIA) kaw nna ga garan nhtawm Myen asuya de laknak jahkrat shang mat ai, Du kaba Mahtu Naw woi ningbaw ai, Kachin Defense Army gaw 2010 ning hta Kawnghka Pyitusit ngu mying galai wa ai wuhpung rai nga ai.
Myen hpyendap gaw KDA hpe jahtawn kau nhtawm sinat lau 10 hte Kawnghka Pyitusit hpe bai ninghtan na matu mung galaw nga ai lam chye lu ai.
Ya ten, KDA hta tara shang n-gun 3,000 daram raitim tara n shang jahpan gaw 10,000 hkawt rai na lam maram tawn ai re. Miwa amyusha ni law law mung KDA lahta tsang madang kaw nna lawu tsang du hkra shanglawm nga ai lam chye lu ai.


text:
Nmawk Mare kata hta dai hpawt manap hkying 11 daram e, Myen hpyen dap shamu shamawt hkawm ai hpe Wunpawng Mungdan Shanglawt Hpyendap KIA dung 15 ni bawm hte hkap gasat ai kaw nna Majan byin wa ai re.
Myen hpyen dap gap dat ai laknak kaba si, mung shawa dum n ta hta wa hkrat nna, n ta numgaw malawng mat ai hte Mung shawa langai, lagaw lahkawng maga hkala hkrum wa ai re lam chye lu ai.
Myen hpyen dap Hk-M-Y 437 dap na hpyen hpung ni hte Kyuhpyi bum maga de na yu wa ai Myen hpyen hpung ni hpe Nawng Pau lam num she hta bawm hte hkap gasat dat ai hta, Myen hpyen dap maga na si hkala ai lam nga ai majaw, mung shawa dum nta 2 hte Sengke gram seng langai hpe wan nat jahten kau ya ai lam matut chye lu ai.
Myen hpyen dap ni kaw na, n dai laman Lung Ja bum maga de laknak hpyen n gun bai jat shalun la na matu, lam de shim lam sa la ya na matu, Hk L Y 437 na ni hte Kyuhpyi bum na yu wa ai Myen hpyen hpung ni hpe hkap shing la dat ai re lam, shawng lam magam gun ni kaw na chye lu ai.
Dai zawn Myen hpyen dap ni nat kau ya ai n ta wan hkru ai majaw, dai kaw na mare ting wan hkru wa na hpe myit tsang ai majaw, mare salang wa kaw na wan sat dap de wan sat mawdaw shaga ai raitim, n tsa na matsun n lu ai nga nna, n sa sat ya ai re lam buga masha langai ya na zawn tsun dan ai re.
“Mare salang wa gaw, Myen hpyen la ni nat kau da ya ai n ta kaw na mare ting wan hkru wa na masa nga ai majaw, wan sat dap de wan sat mawdaw shaga ai, ntsa na matsun n lu ai nga na n sa ai, mare masha ni hpe jawm shaga gahkyin na bai sat yang mung gadai n jaw sat lu na, nga nna Myen hpyen la ni sinat madi wa ai, dai hku hkru nga u ga nga tsun ai” nga mare masha langai KNG shiga dap hpe tsun dan wa ai re.
Dai zawn Myen hpyen dap ni hkap kapaw hkrum ai hpang mare ting laknak kaji kaba n sen ngoi hpang wa ai gaw dai na maga de du hkra re lam chye lu ai.
Nmawk mare kata de ya na zawn gap gasat hkat wa ai majaw, mung mare masha n kau Manmaw de hprawng yen ra taw ai re.
Dai zawn gap gasat hkat ai hta hpyen dap lahkawng maga sum machyi ai lam nga n nga hpe a tsawm n chye lu ai raitim, Myen hpyen dap ni hpe bawm hkap kapaw bun ai re majaw, Myen hpyen dap maga sum machyi si hkala ai lam nga na re lam, buga masha ni matut tsun dan wa ai re.
Nmawk ginra Lung Ja Bum mayan de Myen hpyen dap ni lai wa sai October 22 ya shani kaw na wa htim gap gasat hpang wa ai gaw, dai ni ten du hkra gap hkat dat, zim dat masa naw rai taw nga ai re.


text:
Syria sinpraw-dingdung maga, July 14, bat Lahkawng Ya, shani byin ai mawdaw bawm langai kapaw hkrup ai kaw Rasha hpyenla nkau hkala hkrum wa sai.
Turkey-Rasha ginrun hpyen gawan ai Idlib ginwang, M4 lam nmaw kaw mawdaw bawm kaba dem hkrum ai kaw Rasha hpyenla n law dik masum hkala hkrum ai nga, Bild’s foreign policy editor Julian Röpcke tang madun ai.
Russian Reconciliation Center for Syria announced Tuesday also said that three Russian servicemen sustained light injuries in an explosion in Syria’s Idlib during a joint patrol with Turkish counterparts.
Syria hte seng ai RRC (Russian Reconciliation Center) kaw na Bat Lahkawng Ya shani tsun ai hta, ginrun gawan hkawm nga ten bawm kapaw hkrum ai kaw Rasha hpyen magam gun masum ningma n sawng ai hte hkala hkrum ai lam, tsun ai re.
Ndai bawm kapaw hkrum ai hpang, ginrun hpyen gawan hkawm ai hkring taw ai lam chye lu ai.
Syria dinghku majan byin hpang ai ten, 2011 hta e Idlib hpe Syria rawt malan hpung ni zing madu yu sai re.
2012 kaw nna, Rasha shingdu garum ya ai hte Syria gumshem asuya hte jinghku dap ni bai zing la ai hpang, M4 Lam snr Aleppo-Al Hasakah lam hta Turkey-Rasha ginrun hpyen gawan ai lamang hpe daining March 15 kaw nna hpang na myit hkrum da ai re.


text:
Mungkan kap bra ana zinli kaba, COVID-19 machyi masha lahkawng hte san san hkrum katut ai Jinghpaw Mungdaw masha yawng (9) hpe shinggan n pru na pat hkrum yu sin tawn ai lam, chye lu ai.
Machyi masha masat (245), la, asak (30) ning, hte hkrum katut ai Myitkyina, Shatapru na masha (8) hpe dum nta n pru na hkum pat tawn nna Machyi masha masat (249), asuya tsi sara num, askak (24) ning, hte hkrum katut ai marai (1) hpe gaw Myitkyina tsirung kaba san da ai shara (quarantine center) kaw tawn da ai re.
Ndai machyi masha lahkawng, Masat (245) hta June 9, hte Masat (249) hta June 11, ya ni hta ana jep shapraw lu ai rai nna shan gaw maigan n pru ga yu ai lam, mungdan asuya Hkamja hte Ginsup Hkringmang Dap ndau ai re.
Masat (245) gaw Sammung Dingda, Si Sai mare na rai nna ya ten Tawnggyi asuya tsirung langai kaw rawng nga ai re. Shi Myitkyina lahta Tayang Zup kaw amu galaw nga ai kaw nna dum nta n wa shi yang, May (19) hta Shatapru Mawng Tai Kah Workshop amu galaw masha (5) hte de makau Let Ya lusha seng na masha (3) hte hkrum katut wa sai lam, Jinghpaw Mungdaw asuya Covid-19 makawp ninghkap komiti na Ningtau Ningbaw U Tin Lai tsun ai re.
Bai, Masat (249) hte hkrum katut ai, asak 40, Manmaw asuya lahta tsang jawng na sara num, gaw Myitkyina Dakkasu jawng de laika jep na matu June praw 3 kaw nna du taw nga ai ten, shi hpe Myitkyina tsirung kaba COVID-19 masam maram dabang de June 11 ya shani sa ap tawn ai nga, dakkasu jawng-up Dr. Aung Win tsun ai re.
Mungdan ting madang, bat Mali Ya lani mi kaw sha, Coronavirus machyi masha n’nan marai 11 (Maigan na du wa ai, Bangladesh na 1, Gala na 10) jat wa ai majaw, ana byin ai masha yawng 260 du wa sai hte, shanhte hta bai mai tsai wa ai gaw 165 rai nna si ai gaw marai (6) nan nan re lam, asuya Hkamja hte Ginsup Hkringmang Dap a June 11, shana hkying 8, ndau hta tang madun ai.
Mungkan madang hta gaw, June 11 du hkra, COVID -19 ana kap bra shadang gaw lani mi marai 100,000 jan hte tsaw jat nga dingyang rai nhtawm lani mi si ai jahpan chyawm gaw 3,000 hte 6,000 lapran hte hkrat yawm wa ai hpe, Worldometers sawk sagawn jahpan hta mu lu ai.
U.S. gaw mungkan e ana kap ai hte si jahpan law dik rai nna ya ten machyi masha wan 2 jan hte si ai gaw sen mi jan sai re. Myen mung a htingbu Gala mungdan hta, ya ten masha sen masum hkawt kaw ana kap bra nga nna si ai gaw hkying matsat jan hte, mungdan e ana kap ai shadang nambat 4 tsaw dik de gumhtawn lung nga sai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Simsa Lam Bawngring Lam Hta Shinggyim Masha Ahkyak Ai
Anhte shinggyim masha ni mungkan ga a makau grup yin masa hte rau jawm sak hkrung hkawm sa nga ai shaloi, shinggyim masha a sari sadang a matu galaw ya na gaw ahkyak rai nga ai. Shinggyim masha gaw mungkan ga a ahkyak ai akri madung rai nga ai. shingra masa hte du sat gaw ahkyak madung n rai nga ai. Shanhte hpe gawn lajang ai majaw shinggyim masha hpe akyu jaw ai nga tim, dusat ni gaw shanhte hte htuk ai shara, shanhte lu nga ma ai. Shingra masa hpe makawp maga ai hte shinggyim masha hpe makawp maga ai gaw Hkristan lailen tara hta ginhka kau n mai ai, deng-ga langai a, man lahkawng hte bung nga ai.
bawngring ai lam byin wa na matu “gahkyin gumdin ai” lam ra nga ai. Bawngring ai lam lu la na matu gaw dahkat langai mi rai nna dai hpe yawng jawm shakut hparan ra ai. Ni htep ai makau grupyin kaw na ta-tut gahkyin gumdin ai lam n nga jang, myit ru hpa sha byin wa na re. Nkau mi gaw, nhprang sut rai ni hpe jai shama kau ma ai. “Ngai la ngut jang, mauru ru u ga!” ngu ai myit rawng ma ai. Gahkyin gumdin nna matsan ai lam hpe gasat kau ra ai, nhprang sutrai hpe maga ai wuhpung wuhpawng ni n nga ai rai jang, bawng rin ai ngu ai gaw, ga kaman sha rai na. Mungkan ting jawm garum la ai masing hta Nawku Hpung gaw gahkyin gumdin wa na matu matsun maroi ga ni hpe grau dam lada ai hku tsun shana ya nga ai.
Bawngring rawt jat ai wuhpung wuhpawng hkrang byin wa na matu shada garum ningtum ai tara nga ra ai. Tinang a wuhpung wuhpawng kaji hta galaw lu ai hpe dai wuhpung wuhpawng hta galaw ra ai. Dai hpe ntsa kaw nna tara jahkrat, hkrang shapraw ya n ra ai. Grup yin shingra hpaji Ecology ngu ai ga hpe aloi sha tsun chye ma ai, shanglawt myit masa hte shawa htunghking, makau grupyin, jahtuk la na malai asuya kaw na shang galaw ya na hpe chyu sha hpyi shawn chye nga ai, tara jahkrat ya nna ginjaw kaw na jum hparan ya na hpe hpyi nga ma ai. Bawngring wa na matu shakut nga ai shaloi, makam masham hku nna grai garum ya lu nga ai. kalang lang “bawng ring ai” ngu ai gaw myit masa (ideology) sha byin wa chye ai, ndai gaw shawa hte seng ai lam ni, hpaji hte seng ai lam ni hta, nau n mai byin ai, dai hpe mung masa shatai nna aja awa hkrang shapraw na matu yak ai.
Hkristan makam masham gaw myit masa ngu ai hpe aloi sha n hkap la ai, hpa majaw nga jang nhkum tsup ai mahtai ngu ai hpe n kam ai majaw re. Nawku Hpung gaw mai byin ai atsam marai ni hpe shaw lang nna bawng ring ai, tara rap ra ai, sari sadang hte nga lu ai prat lu la na matu shakut ya nga ai. Raitim, jahtum e gaw, anhte shinggyim masha ni n lu galaw ai hpe Karai Kasang jahkum shatsup ya na hpe myit mada ai.
Dai gaw shingra tara kata atsawm sha nga lu na hpe garum ya ai. Hkristan ni gaw shingra tara kata kaja ai hku asak hkrung lu ai. Bawngring ai makau grup-yin masa hkan ai lam gaw shawa sut masa makau grup-yin hpe makawp maga ya ai lam re. Bawng ring ai ngu ai shaloi lawan ai hku arung arai gyin shapraw lu ai hpe n ngu mayu ai. Dai hku lama galaw ai rai jang lu su ai ni gaw, shanhte hte n shing jawng lu ai ni a, lu ging ai ja gumhpraw ahkaw ahkang hpe gaya n chye hkra, ka-up la kau ya na rai nga ai. Arang ni hpe shadawn sharam let myit yu nna lang ra ai, lu su ai ni lamu ga a arang ni hpe majoi mi mayu la kau ma ai, dai hku n galaw ai sha, masha yawng lu su nga mai na matu garan gachyan ya ra ai. Ndai zawn re sut lu nga mai lam hpe chyu sha Hkristan ni madi shadaw lu ai, hpa majaw nga jang, dai gaw tara rapra ai majaw re. Ndai ningmu hta lachyum ningnan langai pru wa ai, dai gaw “ hpa n lu ai sha bungli galaw ai”: lachyum gaw masha ni kaw na hpa n la ai sha galoi mung bungli galaw u! ngu mayu ai re.
Grup-yin masa hkan ai ni a manghkang gaw, Karai hpaji ninghkring hte shawa hpaji ninghkring ni a saboi ku ntsa hta byin ai n rai nga ai, lamu marang du hkra ladaw hten run mat ai a majaw, hkrat sum ai hkai mu masha ni hte mare kaba hkan matsan mayan rai nga hkawm ai, masha wan lam shadang law la ai, bu htawt masha ni hta byin wa ai madaw rai nga ai. Dai zawn re ai masa ni hta Karai Kasang gara kaw nga a ta ngu san yu na zawn nga ai. Shawng nnan, masing hte hkrak garan kachyan chye ai masha ni kaw Karai Kasang nga ai, hpa majaw nga jang, matsan dum n jin ai Karai Kasang gaw Yesu Hkristu hku nna, shinggyim masha ni a tsin-yam hta, tatut rau hkam sha na matu yu sa ai. Bai nna, hten za mya sha, hkam lu ai lamu ga hpe “hpan da ya ai”. Dai hpe shi hkrai shi sharai la nna, lamu ga n nan bai byin hkra sharai la lu na matu shakut ai hta Karai Kasang lawm nga ai.
Hkristan ningmu hta e, arung arai gade htuk shapraw lu ai, gade jai lu ai shadang hte masat ai n re, ram daw, tara rapra ai, lit la ai hte galaw ai hpe she masat ai. Gara hku raitim, Nawku Hpung gaw asak kaba htum mahkrum madup law htum “mungkan ginsup ninghkring wa” (global player) the bung nga ai majaw, mungkan ting hte seng ai lit hpe la lu ai. Lit la ai chyu sha grup-yin masa (ecology) manghkang hpe galai shai ya lu ai.
Grup yin masa hte seng ai matsun maroi ga ni hpe madat la yu ga.
Tsaw ra ai Karai Kasang e, ndai mungkan hta anhte a shara hpe madun rit .... Ahkaw ahkang hte ja gumhpraw lu ai ni, yak hkak hkrum ai mabyin hpe n yu ya ai sha, n dum shami nga shalai kau ai mara hpe koi yen lu na matu, yawng a matu kaja ai hpe shanhte myit ya chye na matu, n-gun kya ai ni hpe sharawt la na matu hte, anhte nga ai ndai mungkan hpe gawn lajang na matu myit jahtoi ya rit law. Nga nna Wa Sarabyin Pope Francis, akyu hpyi lai wa sai. From the prayer of LS
Hpan da ai hpe ayai aya di kau ai hta grau sawng ai lam kaga n nga sai ngu ai hpe n mu ai sha, anhte a hkum hpe sha anhte mu ai kaw nna hpang ai re. Ndai myit masa gaw, si ai hpang hpa n nga sai, ndai prat hta yawng hpe jum magra la nna mai byin ai daram ja ja sak hkrung na, lu madu ai daram madu la na, ngu ai ningmu kaw nna hpang wa ai re. nga nna Wa Sarabyin Pope Benedict XVI, Aug 6, 2008 hta tsun shana lai wa sai.
Anhte a npawt nhpang nga sat nga sa lam ni hpe galai shai na matu hkyen da ra ai. Ndai galai shai ai hpe madu a myit hte madu hkyen nna chye na ai hku galaw ra ai, nhprang tara a majaw n hkring n sa hten za ma ai hte ru yak shoi hpa lam ni anhte a ntsa e byin wa na ra ai. nga nna, American gumsan magam usa Jimmy Carter 1976 ning hta tsun shana lai wa sai. Ngu ai lam ni hpe tang madun dat lu
ga ai law.
Jimmy Carter (b. 1924), former U.S. President, in a speech in 1976


text:
Myotit Salawng Kawng post hpe Wunpawng Mungdan Shanglawt Hpyendap KIA hting nut kau ai hpang, Alaw Bum marawn Shang Htung Post maga de Myen hpyendap maga lagaw dap de bai lung wa ai majaw, majan laja lana byin wa ai lam chye lu ai.
Alaw Bum de lung wa ai Myen hpyendap hpe KIA maga bawm hte gap gasat ai majaw, si hkala ai lam law law nga ai lam ginra masha Myothit ginra masha langai ndai zawn tsun ai.
“Myen hpyendap ni Alaw Bum de lung wa ai kaw Anhte bum la ni a hkawm bawm gapaw la ai da. Dai kaw arum ara rai na gara hku di na pyi nchye mat ai da” nga nna ginra masha langai KNG shiga dap de tsun dan ai re.
Dai Myen hpyendap wuhpung gaw Alaw Bum marawn e chyat rawng nga ai, shanhte a hpyen dap hpe sa garum na matu malu masha nkau gun lung wa ai re hpe mung chye lu ai.
Myen hpyendap gaw tat sum kau ai Alaw Bum hpe bai lu na matu, hpyen n-gun kaba hpe Myotit, Kunglaw maga de sa da ai lam chye lu ai.


text:
Munghpawm Myanmar mung hta ma kaji kaw nna masha kaba du hkra, gu ji gu ra facebook account ni hpe hpaw lang nga ai hpe mu lu ai. Shiga hti ai, hpaji sharin hkaja ai hte online marketing (gatdut pyin ra) shatai nna facebook hpe jai lang nga ma ai.
Yawng yawng hkum sumhpa mara ai Facebook ntsa hta, shiga hti na rai yang, kam ging ai shiga, jaw ai shiga ni hpe chye lata hti na matu mung ahkyak nga ai.
Munghpawm Myanmar mungdan hta masha wan 25 gaw facebook lang ai lam 2020 May shata na sumtang langai hta mu lu ai.
Lai wa sai shaning law law hta ‘Shiga’ hpe, Radio hte Shi laika pa (News Paper) kaw sha mu hti, mu madat lai wa sai raitim, ya dai ni gaw rawt jat wa ai prat masa hta hkan nna, masha law malawng lang ai social media Facebook pyin ra hpe shiga dap ni nan mung jai lang ai rai nga ai.
Media Shiga Dap ngu ai gaw shiga shagu hpe tinang nan sawk san shateng nna, mungshawa hpang de bai ginlen dan ai re majaw, tinang a shiga hpe lit la let shapraw ai rai nga ai. Shiga masu, jashut langai hpe tinang gaw atsawm n jep yu ai sha, kam shut kau ai rai yang, tinang a matu mung, kaga manang wa a matu mung kaja akyu n jaw nga ai.
Dai re majaw, tinang hku nna social media ntsa mu hkrup ai shiga, lawng lam yawng mayawng hpe mu ai hte kalang ta n kam na matu hte, san jep dinglik yu ai lam n galaw ai sha bai garan gachyan ‘share’ ai lam n galaw na matu grai ahkyak nga ai.
Facebook ပေါ်က သတင်းမီဒီယာနှင့်ဆိုရှယ်မီဒီယာ
Facebook ပေါ်က သတင်းမီဒီယာနှင့်ဆိုရှယ်မီဒီယာ
Posted by Kachin News Group on Monday, July 13, 2020


text:
Myen mung aten, June 20, jahpawt hkying 6am du hkra, Dingda Amerika, Brazil mungdan hta Covid-19 ana mu jep masha 1,038,568 du sai majaw, kade n na ten U.S. hpe lai nhtawm ana zinli sawng dik rai wa chye ai lam, chyoi chye ai ni tsun nga sai re.
Si ai jahpan gaw 49,090 rai nna machyi masha jahpan tsaw lung nga dingyang hte daini lani mi hta jat wa ai machyi masha ni’nan 55,209 nga ai hpe Worldometers website hta mu lu ai.
Mungkan ting Coronavirus kap bra ai lam tsaw lung nga ten, “mungkan gaw tsang ra ai byin yan madang ningnan kaw du nga sai” nga nna June 19, bat Manga Ya shani, Mungkan Hkamja Dap, WHO, sadi jaw wa sai re.
Brazil gaw mungkan hta No.2 ana kap masha law dik rai nga ten, shi a ntsa dingdung Amerika U.S. kaw machyi masha yawng 2,295,356 hte si ai yawng 121,391 hte, na du dik htum re.
Mungkan hta No.4 ana kap bra dik htum, Myen mung htingbu Gala mungdan hta, ana kap ai hte si ai jahpan tsaw nga dingyang rai nna, ya ten du hkra, ana mu jep masha 395,812 rai nna si ai gaw 12,970 du nga sai.
Hkamja hte Ginsup Hkringmang Dap a June 19, jahpawt hkying 8am ndau hte maren, Myen mung hta ana mu jep masha n’nan 23 bai jat wa ai majaw machyi masha jahpan yawng 286 du nna bai mai tsai wa ai 192 hte si ai gaw marai 6 nan nan sha re.


text:
Hprup Zau August 25, 2011 @ 11:51 PM Majoi lagaw e hkridun, Labau shang ai majun. Mali hte Nmai lwi hkrat, Wunpawng Mungdan a masat. Tanghpre mare e lwi zup, Wunpawng salum kinjup. Mali, Nmai zup ginra, Htoi tu shingkang kaba. Mali Hpung mai zup ai shara, Myu sha gindai rai nga. Mazup kawn shangai […]
Category: Laksan
Amyu Sha Magam hte Jasat Jasa
Buddha makam hku rai yang, mungkan ntsa asak hkrung ai hpan ni hta shamu shamawt gumrawt hkawm lu ai bawhpan ni yawng gaw dusat (owåm 0g) ngu ai shingteng kata hta rawng nga ai. Dai majaw shinggyim masha mung dusat bawhpan sha rai nga ai. Raitim, shinggyim masha hta masha myit jasat rawng ai […]
Ningbaw Kaba Maran Brang Seng a Labau Kadun
By Nor Koo Ningbaw Kaba Maran Brang Seng (13 ning ladu hkrum masat) KIO/KIA hpe woi-awn lai wa sai Nb. Kb. Maran Brang Seng gaw 2007 ning August shata 8 ya hta mungkan ntsa na wundoi mat wa ai gaw shaning 13 ladu hkrum sai. Shi n nga mat sai. Shi hpe n mu mada sai. Raitim, […]
Kadai Lit La Na Ta?
Wunpawng Mungdan Shanglawt Hpyen Dap hte Myen Dap ni a majan a majaw Myitkyina, Wai Maw hte Man Maw mare kaba ni hta hpyen yen ni jam jau nga ma ai. Tsawra ai Nu Wa Wunpawng Amyu Sha ni yawng myit dum mai ai lam gaw, daini Shanglawt ginra hta du taw nga ai Amyu […]
Nye a Hkristan Makam
Ngai Jinghpaw Wunpawng Amyu sha tai ai gaw ngai lata la nna tai wa ai n re. Karai Kasang lit shatsam ai majaw she tai wa ai rai sam ai. Dai majaw ngai Jinghpaw Wunpawng Amyu sha langai gaw Karai Kasang ningdat da ya ai Jinghpaw Wunpawng Mungdan hta n kam tim, n pyaw tim […]


text:
Manmaw-Laiza lam ntsa na Myothit, Kunglaw mare de Myen hpyendap gaw shani shagu nbungli hte sa gap ai nhtoi 4 ya du wa sai re.
Ya na zawn nbungli hte wa gap ai majaw mung shawa ni a dum nta law law hten za mat hkrum ai hpe chye lu ai.
“Ya hte laman shani shagu ngu na daram myen hpyen dap maga na ni n bung li hte gap bun ai.” nga nna ginra masha marai langai tsun ai re.
Ya na zawn Wunpawng Mungdan Shawnglawt Hpyendap KIA hpyen hpung ni nga ai shara de Myen hpyendap kaw nna nbungli hte sinat kaba hte hpawn wa gap ai majaw, Myothit, Kunglaw hkan na mung shawa ni yawng ni ya ten Nmawk hte Manmaw mare kaba de hprawng yen shang wa ai hpe mu lu ai.
Myen hpyendap shaning (30) ning daram dap jung lai wa sai Alaw Bum hpe Wunpawng Mungdan Shanglawt Hpyendap KIA kaw nna March 25 ya jahpawt daw zing la kau ai hpang, Myen hpyendap maga ya ten dai shara hpe bai madu lu na matu htim gasat majan hpaw nga ai hpe chye lu ai.
Manmaw-Myitkyina mawdaw lam nmaw ntsa hkawm sa hkawm wa mawdaw ni hku nna Myen hpyendap hpe garum ai lam n galaw na matu hte, hkawm ai shaloi mugar magap makoi ai lam n galaw na matu KIA hpyendap sadi jaw da ai hpe mung chye lu ai re.


text:
Covid-19 ana ladaw hta dinghku kata amyu shayi ni hpe mazut roirip ai manghkang gaw Jinghpaw Mung kata sha n-ga mungdan ting madang lani hte lani grau law jat wa ai lam na chye lu ai.
Ya na zawn byin ai lam gaw Covid-19 ladaw hta shinggan de bungli tam sha yak ai, tam lu tam sha yak wa ai, shinggan bungli masan n sa ai lam ni hpe dinghku kata manghkang shabyin ai lam law wa ai majaw re. Dinghku num ni hpe marawn pawt ai, lagaw lata du adup zingri ai, tara upadi ka-up ai lam n nga ai lam ni a majaw dinghku kata kanu num ni ahkaw ahkang tawt lai hkrum ai lam law wa ai re hpe chye lu ai.
“Ya na zawn dinghku kata num ni hpe mazut roirip ai manghkang tawt lai ai ni hpe ahkyak la ngu tim shanhte tawt lai shut shai ai ni nan tara upadi ngu hpe n chye na ai lam, shut tim shut ai re hpe n chye ai lam, dinghku num mi rai rai dinghku la mi rai rai dinghku kata manghkang byin wa yang lata du ai lam ni byin wa ai,” nga nna Htoi Gender And Development Foundation kaw na Saranum Nang Pu tsun dan ai.
Ndai zawn dinghku kata num ni hpe mazut roirip ai manghkang ni yawm wa lu na matu mungshawa ni kaw nna dinghku kata yakhkak wa ai ten shada ta du nna pawt ai lam n galaw na, tara upadi hpe hkan nang hkan sa na, tara tawt lai shut shai ai ni hpe tara upadi hte hkrak ahkyak la na lam ni galaw sa wa ra ai hpe hpaji jaw da ma ai.


text:
American Gumsan magam Slg. Donald Trump hte hkrum shaga ai Jinghpaw Wunpawng Hkalup Hpung Ginjaw KBC ningbaw Rev.Dr. Hkalam Samson hpe ahkyak la na matu Myen hpyendu langai kaw nna tara jewat da ai lam chye lu ai.
Myen hpyendap dingdung daw daju M.P.Hk na Dukaba Than Htike, Myitkyina ginwang tara rung hta August 26 ya shani tara jewat da ai re.
Facebook ntsa bra nga ai laika hta ‘July 18 ya shani American gumsan magam Slg. Donald Trump hte hkrum ai shaloi tsun ai ga si ni hpe World News Now facebook hta shapoi da ai hpe mu ai majaw ahkyak la ya na matu’ nga nna shawk da ai hpe mu lu ai.
Mungkan mungdan 17 na tsin yam hkrum sha ai makam masham ningbaw marai 27 hte American Gumsan magam Donald Trump hkrum ai ten, ‘Myen hpyendap gaw Myen mung kata hkristan ni hpe roi rip zingri ai lam’ Sara Kaba Rev.Dr. Hkalam Samson tsun mat wa ai re.
Ndai tara jewat da ai lam hte seng nna matut jep gying, n jep gying hpe September praw 9 ya shani she mahtai chye lu na re lam mu lu ai.


text:
MMA Middle Weight Championship Ninggang gashun shingjawng poi a matu kalang bai myit hkrum masat shagrin dat sai lam Nsang Awng La tsun ai re.
Lai wa sai February praw 7, Indonesia mungdan Jakarta mare kaba e shingjawng ai One Championship poi hta Brazil amyusha Leandro Ataides hpe Reiner de Ridder dang kau ai re.
Dai poi hta dang ai Netherland mungmasha Reiner hte Middle Weight Champion ninggang makawp maga shingjawng poi a matu hkap la sai lam, Awng La February 12 ya shani shi a Facebook hta ndau dat ai hpe mu lu ai.
“Reiner de Ridder gaw ginsup ningma lu da ai majaw ngai hte shingjawng na kadai mahtang rai na hpe nchye shi tim, hpa nra ai. Ndai Champion ninggang makawp ginsup poi lamang gaw grai yu pyaw ai lamang langai rai na hpe ga sadi jaw ai” nga nna tsun da ai re.
Reiner gaw asak 29 ning Netherlands amyusha rai nna, Nsang Awng La gaw asak 34 ning Jinghpaw Wunpawng amyusha rai nga ai.
MMA ginsup lamang labau hta, Reiner htwi shingjawng Poi 12 lang rai nna, sum ai poi nnga ai lam chye lu ai. Nsang Awng La a htwi shingjawng poi 36 hta 26 lang dang nna, 10 lang sum da ai re.
Awng La gaw lai wa sai October 13 ya shana Japan e galaw ai Light Heavy Weight shingjawng lamang hta Philippine amyusha Bradon vera hpe dang kau ai hpang, ya kalang bai htwi shingjawng na poi lamang mung rai nga ai.


text:
N’Mawk Lung Ja Bum de dai hpawt manap kaw nna, Myen hpyen dap hte KIA dap lapran laknak kaba ni hte gap gasat majan bai byin taw ai lam chye lu ai.
Dai hpawt manap hkying 10 ram kaw nna Lung Ja Bum n pu Tsing Du kawng hta shara la nga ai Myen hpyen dap Dapnu 88, Hk M Y 437 dap ni hpe Wunpawng Mungdan Shanglawt Hpyen dap KIA Dung 15 ni kaw nna laknak kaba hpan hkum hte sa htim gap gasat taw ai re lam, shawng lam hpyen shi sawk ni KNG shiga dap hpe tsun dan ai re.
“Ya gaw anhte maga de na dai Lung Ja Bum n pu Tsing Du Kawng hta du nga ai Myen hpyen dap ni hpe laknak kaba hpan hkum hte sa gap bun taw nga ai, ya ten gaw lahkawng maga laknak kaba ni naw gap bun hkat taw ai, lagaw lam dap hte htim gasat ai lam gaw rai n nga shi ai” nga tsun dan ai re.
Dai zawn lahkawng maga majan laja lana gap gasat taw ai lam ni a majaw, dai ginra na mung mare masha ni Mam dan na matu dut dang taw nga ai re.
Mangai mam myin taw nga ai ten, Hka Nan, Lung Ja, Wa Wang mare na mung mare masha ni gaw, mam dan shu la na lam hta yak hkak taw nga ai lam hpe mung mare masha langai KNG shiga dap hpe ya na zawn matut tsun dan wa ai re.
“Hka Nan, Lung Ja, Wa Wang dai mare mayan na mung mare masha ni a hkau na ni de laknak kaba jahkring hkring hkrat ai, n kau hkau na shing nawm hkan wa hkrat ai ni nga ai, dai zawn hkau na pa ni de laknak kaba jahkring hkring wa hkrat ai majaw, asak hte galai na gadai n gwi sa dan ai, dai hpawt manap mung shawa n kau mam sa dan taw ai, laknak kaba ni grai bai ngoi wa ai majaw, yawng bai hprawng n htang ma ai.” nga tsun dan ai re.
Ya ten Myen hpyen dap gaw dai ginra de hpyen n gun kaba hte ding yang htu shadut taw ai rai nna, nbungli, laknak kaba ni hte gap bun taw ai re.
Dai zawn majan kaba laja lana byin wa ai majaw, dai ginra na mung mare masha ni Nmawk mare kaba hte Manmaw mare kaba ni hta sa du hprawng shing byi taw nga ai rai nna, dai hpyen yen ni a matu malu masha garum ningtum lam ni mung ra ahkyak taw nga ai lam chye lu ai.


text:
Madang tsaw ai Miwa hka dap ‘trainer jet’ shawng n’nan pyen rawt lu ai gaw ahkyak ai labau masat dingsat langai re nga, pyenli galaw shapraw ai Guizhou Aviation Industry Corporation tsun ai.
Marai lahkawng-jawn, hka dap pilot shaman shakyang jet, JL-9 shawng n’nan pyen hkawm chyam ai lamang hpe May 12 ya shani Anshun Nbungli Daru, Guizhou mungdaw e galaw ai nga nna, May 13 company ndau hta mu lu ai.
Hpyen nbungli htaw sanghpaw ntsa shamu shamawt atsam rawng ai ndai JL-9 jet ni hpe Miwa hka dap, People’s Liberation Army Naval Air Force (PLANAF), a matu galaw shapraw ya ai lam rai nga ai.
Asuya madu ai Aviation Industry Corporation of China (AVIC) a ja gumhpraw madi shadaw ya ai n-gun hte JL-9 hka dap jet ni hpe Guizhou daju GAIEC (Guizhou Aviation Industry Import/Export Company) galaw shapraw ai lam re.


text:
Shawng daw Myen hpyendap asuya uphkang ai ladaw, Inglik laika ningtawn ai hte n law la ai Chyum doctor janmau gup la ai Jinghpaw Wunpawng ni hta shanglawm ai Rev. Dr. Lachyam Hka Lum gaw Madu Yesu hta yup pyaw mat wa sai re.
Myitkyina, Shwezet dum nta hta e October praw 5, bat Kru Ya shani jahpawt daw sara Hka Lum, shi a asak 67 ning hta, n nga mat wa ai re.
Sara gaw, Karai magam hta sha n ga Inglik laika hta mung grai ningtawn ai majaw Inglik laika sharin ai lam hte Inglik hpe Myen hku, Jinghpaw hku ga gale ai lam hpe mung galaw wa sai re.
“Sara kaba Dr. Hka Lum gaw anhte Wunpawng amyusha ni hta hpaji hta ningtawn ai langai mi lawm ai ngu nna ngai mu mada ai re. Shi hta atsam marai grai nga ai, grau nna Inglik laika hpaji hte seng nna laklai ai ningtawn ai langai re. Shi hpe gaw anhte a wuhpung wuhpawng ni jai lang ai ningra ai ngu na mung mu mada ai. Shi n nga mat wa ai grai sum kaba re” nga nna, Jinghpaw Mungdaw Mungshawa Pati (KSPP) a pran wan ningshawng komiti, Ningtau Ningbaw, Duwa Gumgrawng Awng Hkam, tsun ai re.
Dr. Hka Lum gaw Myitkyina, Jinghpaw Wunpawng Hkalup Hpung Ginjaw, KBC rung hta amu gun wa sai zawn Jinghpaw Wunpawng Chyum Hkawlik KTC e mung sharin sara tai wa sai re. Maga mi de mung, ya shi a asak htum ai aten du hkra, Inglik laika sharin ai lam hpe galaw nga ai re.
Matsan ai kun dinghku hte kahpu kanau law ai majaw, Dr. Hka Lum a ramma prat hta sai-ka kabe let mung laika hpaji shakut wa ai hta Doctor of Ministry janmau hpe gup la lu ai gaw sakse rai nga ai.


text:
Wai Maw Sadung lam kaba, N Wan Kawng hta dap jung ai Myen hpyen dap ni hpe Wunpawng Mungdan Shanglawt Hpyen dap KIA Dung 3 ni, laknak kaba sa gap bun ai hpang lahkawng maga aten kadun laman gap gasat wa ai lam chye lu ai.
October 31 ya shana maga hkying 1 chyen ram aten N Wan Kawng Myen hpyen dap hpe KIA ni laknak kaba sa gap bun ai hpang, aten kadun gasat hkat wa nna, Myen hpyen dap maga mung laknak kaji kaba ni hte mana du hkra makau grup yin ni de gap shadam bun taw ai lam chye lu ai.
Dai ginra hta lai wa sai bat mi ram kaw na hpyen n gun kaba jat bang da nna, makau grup yin ni hta Myen hpyen dap ni hpyen shamu shamawt lam ni ding yang nga taw ai majaw, Jawng ni hpe mung tau hkrau pat da ai lam, dai ginra hta ang ai Jawng Srn langai KNG de ya na zawn tsun ai.
“N Wan kawng mayan hta lai wa sai bat mi ram kaw na Myen hpyen la ni grai du wa ai, dai zawn Hpyen la ni grai law wa ai majaw, mung shawa ni hkrit na Jawng jau na pat kau sai, dai ni shani ka ang kaw na sinat ngoi wa ai, Nam de na ni shawng sa gap dat sam ai, gap da na bai hting nut mat ai, Myen hpyen dap ni shan hte hkrai sha dai na maga hkying 3 ram du hkra gap shadam taw ai.”
Ya ten Myen hpyen dap hte U Shwe Min woi awn ai Pyi Thu Tsit hpyen hpung ni KIA Dung 3 ginra de kalang bai hpyen n gun kaba hte htu shadut taw ai lam ni nga ai rai nna, Nang Zaw Yang maga de mung hpyen n gun ni bai jat bang taw ai lam matut chye lu ai.
KIA Dung 3 Nang Zaw Yang maga de lai wa sai ten, Myen hpyen dap hte U Shwe Min woi awn ai Pyi Thu tsit hpyen hpung ni majan kaba hpaw wa yu sai rai tim, awng dang ai lam n lu ai hte bai hting nut mat ai lam chye lu ai.


text:
Myothit-Kunglaw majan hta Myen hpyen nbungli ni gaw tinang masha tinang bawm jahkrat hkrup ai majaw, si hkala ai lam law law nga ai hpe chye lu ai.
‘marai 80 daram hkala ai nga na ai. Manmaw maga de yu wa sai nga na ai. Kade si ai gaw anhte hku na tara shang tup hkrak n na shi ai” nga nna KIO ginjaw shiga dap lit hkam Dukaba Nhpang Naw Bu tsun ai re.
Nbung li hte shada gap shut ai majaw Myen hpyenla marai 20 jan si nna marai 80 jan hkala hkrum ai lam chye lu ai.
Dai hta sha n-ga may praw 6 ya shani sha, Munyin Tawng-ni shara hta Myen hpyen mawdaw hpe KIA kaw nna remote bawm hte 2 lang hkap gasat ai majaw si hkala ai lam law law hkrum sai hpe chye lu ai.
Dai re majaw May shata praw 6 ya lani mi sha, Myen hpyendap gaw nbungli hte tinang masha tiang gap shut ai lam, Munyin e mawdaw kapaw hkrum ai lam hte Shwegu e shanghpaw li gap hkrum ai mabyin yawng hta Myen hpyenla marai 200 daram si hkala hkrum ai hpe sagawn chye lu ai.


text:
KBC Ningbaw Ningla Shalat Magam Dap
Masing
- Shingran (Vision)
Hkum dingnum hpaji chye chyang kung kyang ai Hpung masha ni tai let, mungkan hpe daw jau nga na. (Mahte 20:28)
- Magam Jasat (Mission)
Hkum dingnum hpaji chye chyang kung kyang wa shangun ai hpaji masa hpe KBC Hpung masha ni yawng hkawn hkrang shanglawm wa hkra, hpaji jaw, ladat shaw, jasu sharawt ya nga na. (Mahte 6:33)
- Bandung (Goal)
Hkum dingnum hpaji chye chyang kung kyang ai KBC Hpung masha ni law htam nga sana.(Ehpesu 4:15).
KBC Ginjaw, Ginwang, Buga Hpung ni hta wenyi makam masham hpring ai, Karai mungga hta maju jung ai, myitsu kung kyang ai, kup tsup kup ai ningbaw ningla kaja ni hpe shalat la lu na matu.
- Madung dat galaw na lam ni;
5.1 Jahpan hta shinggyin ai lam.
5.2 Magam gum ni hpe atsam shajat ya ai lam. (KBC Ginjaw, Ginwang, Buga)
5.3 Scholarship lam tam matut mahkai karum ya ai lam.
5.4 Sasana Jawng (Ningbaw ningla shalat Jawng) hpaw na.
5.5 Alu ja gumhpraw (Fund) tam mahkawng ai lam.
- Ta tut hkrang shapraw sa wa na lam ni;
6.1. Jahpan hta shinggyin ai lam galaw na.(Jawngma jahpan/Jawng jahpan)
- KBC kata hpaw da ai Chyum Jawng ni
- Sasana Boarder ni
- Sasana Jawng ni
- Special English class ni.
- Jawng ngut sai/lung nga ai Jawngma jahpan ni (Master/Doctorate)
6.2. Atsam shajat lamang (Capacity Building Program).
- Basic/Intermediate level (3 months) – Ginwang/Buga ni hpe n-gun jaw na.
- English Teacher Training (T.O.T) (1 months) – KBC kaw hpaw ya na. (Ginwang/Buga Hpung a matu).
- TOEFL/IELTS (One year) – matut mahkai lam tam dat ya na.
- Other admin/management trainings galaw na. (KBC Ginjaw)
6.3 Scholarship matut mahkai lam tam karum ya ai lam.
- Scholarship jaw ai Dakkasu Jawng jahpan/NGO jahpan hta na.
- Scholarship apply lu galaw na Ramma ni hpe mying hta mahkawng da na.
- Zinghkri (Networking) galaw na.
- Scholarship application galaw ai hta karum ya na.
- Madi shadaw laika ka ya na.
6.4 Sasana Jawng (Ningbaw ningla shalat Jawng) hpaw na.
- a. Buga hpung ni hta Grade I-V (Primary School) hpaw wa lu na matu, jin ngu ai ten du hkra, nigmu jahpaw, lamtam matut mahkai ya na.
- Ginwang Ginjaw kaw Grade VI-XII (Middle & High School) hpaw wa lu na matu, jin
- ngut ai ten du hkra, ningmu jahpaw, lam tam natut mahkai ya na.
- KBC Ginjaw madang hta Dakkasu/Theological Seminary Jawng ni hpaw shagreng na.
6.5 Alu ja gumhpraw (fund) tam mahkawng ai lam.
- Regular budget kaw bang na.
- Lak san tam mahkawng na.
- Donor tam na.
- Hkam la lu na akyu ni (Expected output)
- KBC Ningbaw Ningla shalat magam Dap kaw nna lam tam karum ya ai majaw, Master degree lu ai n-law htum marai -20 hpe shalat la lu na. (Secular/Theology)
- KBC Ningbaw Ningla shalat magam Dap kaw nna lam tam karum ya ai majaw,Doctorate lu ai n-law htum marai -10 hpe shalat la lu sana.
- English Teacher Training (T.O.T) hpe 10 lang lu galaw ai majaw, marai -100 hpe shalat da lu sana.
- KBC kata, tinang hkum tinang kam ai ningbaw ningla ni hpe tinang nan shalat la lu ai, Sasan Jawng (sumbu Jawng) ni hpe Buga Hpung (100) hta grade I-V (Primary School) lawu tsang Jawng (100) hpaw nga lu sana.
- Ginwang (10) hta lapran Tsang Jawng langai hpra hpaw nga lu sana.
- Buga Hpung ni hta English sharin ginra (English Learning center for Basic/pre-intermediate level) 100 hpe hpaw nga lu sana.
- Ginwang (5) hta Special English class for Intermediate level hpaw nga sana.